Нима учун COVID-19 эркакларда аёлларга қараганда оғирроқ кечиши сабаби айтилди | Qalampir.uz\nНима учун COVID-19 эркакларда аёлларга қараганда оғирроқ кечиши сабаби айтилди\nСаломатлик\t02 Май 12:09 5636\nНега эркакларда COVID-19 касаллиги аёлларга қараганда оғирроқ кечади? Бу саволга жавобни россиялик шифокор, тиббиёт фанлари номзоди Алла Минурова айтиб ўтди.\nМинурованинг фикрича, бунга сабаб эркакларда ўпка гипоксияси – қондаги кислороднинг кам миқдорда бўлишидир. Ушбу сабабга кўра пневмонияни қўзғатувчи касаллик ушбу жинс вакилларида оғирроқ кечади.\nУнинг сўзларига кўра, аёлларда пневмония билан кечадиган оғир касалликларда, жумладан, COVID-19 да омон қолиш эҳтимоли эркакларга қараганда анча юқори. Шунингдек, шифокорни таъкдилашича, қондаги кислород миқдори физологияга боғлиқ.\n“Фанга маълумки, ўткир гипоксия ва пневмониянинг жиддий намоён бўлиши билан боғлиқ ҳар қандай касалликлар аёлларда эркакларга қараганда осонроқ кечади. Бу тиббиёт томонидан исботланган ҳақиқат. Бу бизнинг физиологиямиз — эркак ва аёл эканимизга боғлиқ ҳолат“, дейди Минурова.\nФизиологиядан ташқари, эркаклар учун юқори хавф омиллари бу турмуш тарзи, деб қўшимча қилди шифокор. Унинг айтишича, эркаклар ўз соғлиқларига камроқ эътибор беришади. Аксинча, аёллар эса ўзларига яхшироқ ғамхўрлик қилишади.\nСўнгги маълумотларга кўра, дунё бўйлаб коронавирус билан боғлиқ 3 402 018 та ҳолат аниқланган. Касалланганларнинг 1 083 901 нафари соғайган, 239 622 нафари эса вафот этган. Мавжуд беморлар сони 2 078 495 кишини ташкил қилмоқда.\n23 Май 10:39 46621\n23 Май 00:56 38983\n23 Май 10:17 34227\n25 Май 16:12 32099\n25 Май 23:18 30185


БМТ Қирғиз ҳукуматидан миллий озчиликларга адолат билан ёндашишни сўрамоқда - BBC News O'zbek\nБМТ Қирғиз ҳукуматидан миллий озчиликларга адолат билан ёндашишни сўрамоқда\nImage caption Халқаро қўмита зўравонликларнинг асл сабаблари чуқур ўрганилмас экан бу каби ҳодисалар яна келиб чиқишидан огоҳлантиради.\nБМТнинг ирқий камситишларни бартараф этиш қўмитаси Қирғиз ҳукуматидан миллий озчиликларнинг муаммоларини ҳал қилишини кутмоқда.\nХалқаро қўмита бу борада Қирғизистоннинг навбатдаги ҳисоботи юзасидан якуний қайдларини эълон қилган.\nҚирғиз ҳукуматининг масалага конструктив муносабатини олқишлар экан, қўмита мавжуд ижобий ва салбий жиҳатларга эътиборни қаратади.\nБМТ қўмитаси Қирғизистонда миллий озчиликларни дискриминация қилишга қарши амалларни, жумладан янги Конституциянинг қабул қилиниши, янги Жиноят кодекси, Меҳнат кодексига ўзгартиш киритишни ёқлаш билан бирга, мамлакатда келиб чиққан миллий низолардан хавотир изҳор этган.\nЭълон қилинган ҳужжатда 2007 йилдан буён Қирғизистонда қирғизлар билан турли этник гуруҳлар, хусусан ўзбеклар, дунганлар, курдлар, месхети турклари орасида келиб чиққан миллий низоларнинг илдизлари ўрганишилиши кераклигини таъкидлаган.\nҚўмита айниқса 2010 йил июн ойида Ўш ва Жалолободда ўзбеклар ва қирғизлар ўртасидаги қонли тўқнашувлардан алоҳида хавотир билдиради.\nШунингдек, қонли тартибсизликлар натижасида катта миқдордаги қурбонлар берилгани, уй-жой, дўконларга ўт қўйилгани, зўравонликлар, ваҳшийликларнинг асл сабаблари чуқур ўрганилмас экан бу каби ҳодисалар яна келиб чиқишидан огоҳлантиради.\nҚўмита Ўш зўравонлиги воқеалари бўйича мавҳум қолаётган ҳолатларга ойдинлик киритишни сўрайди.\nХалқаро ташкилотнинг яна бир хавотири- келиб чиқишидан қатъий назар, маҳаллий аҳоли қўлига тушиб қолган қуроллар тўлиқ йиғиб олинмаганини айтган.\nҚирғиз ҳукумати ўз ҳудудида яшаётган этник гуруҳлар ўртасидаги мулоқотни ва қўшничилик руҳини тиклаш йўлида нималар қилмоқда?\nШу мақсадда турли этник қатламлар, шунингдек шаҳар ва қишлоқлар орасидаги ижтимоий-иқтисодий фарқларни ҳал қилиш, миллий озчиликларни мамлакат сиёсий ва ижтимоий ҳаётида иштирокини кенгайтириш ва ҳуқуқларини ҳимоя қиладиган махсус қонун қабул қилишни кўриб чиқишни сўраган.\nҚўмита Қирғизистондан демократик жамият қуриш мақсадига қаратилган ислоҳотларни олиб бориш кераклигини таъкидлайди.\nТашкилот аввалгидек ўзбек ҳуқуқ фаоли Азимжон Асқаровнинг тақдири борасида хавотирларини билдираркан, унга нисбатан адолатли маҳкама жараёни ўтказиш муҳимлигини урғулайди.\nСуд тизимини ислоҳ қилиш масаласида июн воқеаларига алоқадорликда айбланиб қамалган шахсларнинг иши адолатли равишда қайта кўриб чиқиш тавсия этилган.\nИюн воқеаларини келиб чиқишида ҳақиқий айбдорларни топиб жазолаш, адолатсиз маҳкама қурбонларига нисбатан ҳақиқатни қарор топшириш, милиция ва ҳуқуқ тартибот органларига нисбатан ишончни шакллантириш келажакдаги ўзаро муносабатлар натижасини белгилаши кўрсатилади.\nШунингдек, 2010 йил июнидан кейин ички муҳожирларнинг мавқеини кўтариш, миллий озчиликларнинг она тилига нисбатан ҳуқуқларини таъминлаш кераклиги билдирилган.\nБМТнинг ирқий камситишларни бартараф этиш қўмитаси Қирғиз ҳукуматидан қайд этиб ўтилган масалалар бўйича ҳисоботни 2016 йил октябр ойида тақдим этишни, этник муаммоларни бартараф этишни сўрайди.\nБМТ ҳибсхонада вафот этган маҳбус ўлимида Қирғизистон ҳукуматини масъул кўрмоқда\n134 миллион долларлик халқаро ёрдам июн фожеаси асоратларини арита олдими?\nҚирғиз расмийлари БМТ ҳисоботини танқид қилишмоқда\nБМТ: 'Ўшдаги ўзбеклар қўрқув ичида яшамоқда'\nБМТ: 'Қирғизистонлик бир миллион жабрдийдага ёрдам керак бўлиши мумкин'


Асосий мақсадимиз жадал суръатлар билан ривожланиб бораётган давримизга мос келадиган билимли, кучли, адолатли, қобилиятли ва яратувчан ёшларни юртимиз равнақи учун тайёрлаб бериш.\nТошкент шаҳридаги Инҳа университети ўз талабаларига нафақат назарий ва амалий билим бериш, балки шу билимларидан келажакдаги иш фаолиятларида фойдалана олишлари ҳақида ҳам қайғуради. Шунинг учун таълимнинг асосий негизини амалий тажрибалар ташкил қилади.\nОлий мақсадимиз Hardware (техник таъминот) ва software (дастурий таъминот) бўйича лойиҳалаштирувчи, ривожлантирувчи, таъмирловчи ва фойдаланувчи, рақобатбардош ва малакали муҳандисларни юртимиз ва дунёнинг энг етакчи халқаро компаниялари учун тайёрлаб бериш.\nБакалавриат даврининг асосий ўқув дастури:\n1-курс: Математика, математик моделлаштириш, физика, инглиз тили, тадқиқот курслари ва асосий амалий фанларни ўз ичига олади.\n2-курс: Таълим стандартлари асосида компьютер илмидан бошланғич ўқув курслари.\n3-курс: Hardware (техник таъминот) ва software (дастурий таъминот)га тегишли бўлган компьютер дизайни, дастурлаш тили, операцион тизимлар, микропроцессор ва дастурлаш бўйича курслар.\n4-курс: Чуқурлаштирилган ҳолда талабаларга амалий дастурий воситаларни лойиҳалаш, маълумотлар базаси, алгоритми, компьютер тармоғи, сунъий ақл, дастурий таъминот муҳандислиги, компиляторлар ва ахборот хавфсизлиги каби илғор курслар ўтилади.\nСтатистик маьлумотларга қараганда, сўнгги беш йил ичида Жанубий Кореянинг Инҳа университетини битирган талабалар дунёнинг нуфузли ва йирик корпорацияларида (Samsung, LG Electronics, Hyundai, Samsung SDS, LG CNS, MBN, Sambo Computers, Lotte Information and Communications) шунингдек, ҳукумат муассасаларида, молия агентлигида, илмий тадқиқот лабораторияларида, мактаб ва бошланғич компанияларда ўз истеъдодларини намойиш этиб келишмоқда.


*Ҳудудий кенгаш йиғилишлари\nГап — ишончни оқлашда\nШу кунларда Ўзбекистон ёшлар иттифоқи ҳудудий кенгашларининг кенгайтирилган йиғилишлари ўтказилмоқда. Айтиш жоизки, йиғилишлар давомида йигит-қизларни ҳар томонлама қўллаб-қувватлайдиган, ёшларнинг муаммою ташвишларига бефарқ бўлмаган ҳақиқий етакчи номзодлар сайланмоқда. Ҳар бир туман, шаҳар кенгашлари томонидан ўтказилаётган бундай йиғилишларда ташкилот фаолиятига холисона баҳо бериш, галдаги вазифаларни белгилаб олиш қаторида кенгаш раҳбарияти ва ижроия қўмита аъзоларини сайлаш масалалари ҳам кўриб чиқилмоқда.\nЎзбекистон ёшлар иттифоқи Пешкў туман кенгашининг кенгайтирилган намунавий йиғилишида иштирокчилар ўз хоҳиш-истакларига кўра қарор қабул қилишди.\nТадбирда вилоят ҳокими Ўктам Барноев иштирок этди. Вилоят раҳбари республикамиз Президенти Ш.Мирзиёев томонидан жорий йил 30 июнь куни ёшлар ¬билан ўтказилган учрашувда белгилаб берилган топшириқлар ижросини ташкил этиш бўйича Ўзбекистон ёшлар иттифоқи олдида турган вазифалар ҳақида тўхталди.\nАфшона тиббиёт коллежида бўлиб ўтган мазкур йиғилишда туман ёшлари вакиллари сўзга чиқишар экан, ўз таклиф ва истакларини ўртага дадил ташлашди. Улар туманда спортнинг қатор турлари, жумладан, сузиш ҳамда теннисни ривожлантириш ¬зарурлиги, бунинг учун сув ҳавзаси ва теннис кортига муҳтожликлари, қатор маҳаллалар кў¬чаларини ойдинлаштириш, яъни уларни тунги ёритгичлар билан таъминлаш жоизлиги, тадбиркорликни бошлашлари учун дастлабки сармояга эга бўлишларига ёрдамлашиш, шунингдек, ҳудуддаги кутубхоналар фаолияти самарадорлигини ошириш муҳимлигини баён этишди. Бундан ташқари, сўзга чиққанлар ёшлар иттифоқи фаолияти натижадорлигини кучайтириш, бошланғич ташкилотлар моддий-техник базасини янада яхшилашга алоҳида эътибор бериш, уюшмаган ёшлар билан мунтазам алоқада бўлиб, уларда тадбиркорлик кўникмаларини шакллантириш, йигит-қизлар бандлигини таъминлаш каби бир қатор масалаларга тўхталиб ўтишди ва бу борада ўз таклиф-мулоҳазаларини билдиришди.\nВилоят ҳокими томонидан йиғилишда ёшлар билдирган масалалар ечими юзасидан амалий чоралар белгиланди.\nЙиғилишда ташкилий масала кўрилди. Унга кўра, ёшлар иттифоқи туман кенгаши раиси этиб Жўрабек Умедов сайланди. Шунингдек, кенгашнинг ижроия қўмитаси таркиби шакллантирилди.\nЎйлаймизки, Пешкўнинг фаол ёшлари ўзларининг етакчиси, йигит-қизларнинг чинакам таянчи ва суянчи бўла оладиган раисга овоз бердилар. Бу ишонч эса ёшлар етакчисидан ишда улкан маҳорат, зеҳн, билим ва тажрибани талаб этади.


Ишлар қизғин – шаҳар кўркамлашмоқда\nВилоят ҳокими Ўмирзақ Шўкеев Туркистон шаҳридаги иш қайнаётган қурилиш майдонларини оралаб чиқди. Минтақа раҳбари даставвал “Turkistan” саноат минтақасида бўлди. Бу ерда Польша ва Туркиянинг сармоявий компаниялари қурилиш ашёлари ва паст қувватли чўзма сим ишлаб чиқариш тармоғини ишга туширмоқчи. Режа бўйича ушбу ҳудудда келаси йилда яна 10та корхона очилади.\nДунёвий тажрибага асосланган индустриявий минтақа 100 гектар майдонни эгаллаган. Келгусида унинг ҳудуди уч баравар кенгаяди. Минтақанинг иқтисодиётини кучайтириш йўналишида индустриявий ҳудудларнинг иши мувофиқлаштирилиб, ҳар бир туманнинг ўзгачалиги ва имкониятига қараб ривожланади.\nШунингдек Ўмирзақ Естайули етакчилик қилган гуруҳ “Нур-Султан” майдонида қад кўтарган иншоотларда бажарилаётган ишларни кўрди. Янги маъмурий-тадбиркорлик ва Медиа марказининг ички пардозлаш ишларини кузатди. Алмати шаҳрининг буюртмаси асосида қурилаётган иншоотнинг умумий майдони – 3 минг квадрат метр. Туркистон шаҳрининг маънавий-маданий ҳудудида Қўстанай вилоятининг буюртмаси билан “Никоҳ саройи” бунёд этилмоқда. Унинг умумий майдони – 0,36 гектар. Қадимий шаҳарда минтақа ҳокимликлари, миллий компаниялар ва бизнес вакиллари томонидан 26та иншоотнинг қурилиши олиб борилмоқда. Йил сўнгигача 11тасини фойдаланишга топшириш режаланган.\nЎмирзақ Естайули қурилиш жараёнини кузатиб, ишларнинг талабга мувофиқ юритилаётганига гувоҳ бўлди. Бундан ташқари, минтақа раҳбари кўкаламзорлаштириш ишларини ҳам кўздан кечирди. Кентов йўли бўйига ўтқазилган кўп йиллик дарахтлар ҳадемай Туркистонни яшил ҳудудга айлантиради. Кўкаламзорлаштириш учун энг аввал суғориш тизимини йўлга қўйиш муҳимдир. Ёз жазирамасида экилган дарахтлар ва гуллар, экинларга сув етказиш учун шаҳарнинг бир неча томонидан келадиган каналлар тўкис таъмирдан ўтказилмоқда.\n“Жанубий Қозоғистон” мухбири., 2019-10-31, 20:56 82\nИшлар қизғин – шаҳар кўркамлашмоқда 82\nМЕМОРАНДУМ ИМЗОЛАНДИ 119\nБОЖХОНА БЕКАТЛАРИ МОДЕРНИЗАЦИЯ ҚИЛИНМОҚДА 113\nҚуёш электростанцияси қурилади 109\n«Ҳаммабоп уй-жой – 2020» дастури – амалда 128


Енгил автомобиллар ишлаб чиқариш ортди, трактор чиқариш эса, 90 фоизга қисқарди\n28 феврал 2021, Тошкент вақти: 18:29\nЎзбекистон 2019 нинг январида 2018 йил январидаги кўрсаткичдан 38,8% кўп енгил автомобиль ишлаб чиқарди.\nЎзбекистон Республикаси Давлат статистика қўмитаси ҳисоботига кўра, 2018 йил январида 12585 та енгил автомашина ишлаб чиқарилган бўлса, жорий йил январида 17466 та ишлаб чиқарилган.\nҲисобот даврида юк автомобиллари ишлаб чиқариш ҳажми 2,1 мартага, автобус ишлаб чиқариш 1,9 мартага ортган.\n2019 йил январь ойида автомобиль двигателлари ишлаб чиқариш ҳажми 2018 йил январига таққослаганда 78,1 фоизга тенг бўлди.\nАйни пайтда 2019 йил январида 9 тагина трактор ишлаб чиқарилган, 2018 йилнинг январида эса, 100 та трактор чиқарилган эди.


Журъатсизлик ҳаммани еб, умрлар сохталиклар домига тушиб қолди « Ўзбекистон Халқ Ҳаракати\nЖуръатсизлик ҳаммани еб, умрлар сохталиклар домига тушиб қолди\nБаҳром уч кун Нозим Мунис билан хабарлашмади. У ҳам сувга тушган тошдек дом-дараксиз йўқолди. Бу Баҳромнинг ҳаётидаги оғир кечган дамлардан бири бўлди. Унинг олдида икки йўл турарди. Ширкат билан Нозима Мунисдан воз кечса, тинч ҳаётга қайтарди. Йўлида давом этса, истаса-истамаса жиноятга аралашарди. Ишкал чиққан кун бошида калтак синарди. Кимнинг айбсиз ёки айбдорлиги сўнгги масала эди. Ҳўл-қуруқ бирга ёнарди. Чекинса, субутсиз бўларди. Боши қотди. Ҳассасини йўқотган кўрдай ороми йўқолди. Маслаҳат соладиган одами йўқлигидан ўксинди. Ўзини қанчалик алдашга уринмасин, иш охири яхшилик билан якун топишига кўнгли ишонмаётганди. Юраги безовталик туярди. У эса орқасига қайтишни истамас, бу ишларнинг охири унинг ўзига ҳам қизиқ туюла бошлаганди. Ажрашганларининг тўртинчи куни у тўғри Нозима Муниснинг уйига борди. Қизи онасининг темир йўл вокзалига кетганини айтди. Қўнғироқ қилишнинг фойдаси йўқ эди. Автомат ҳар гал унинг телефони ўчирилганлиги тўғрисидаги жавобни қайтарарди.\nУ машинасини тўхташ жойига қўйиб, Нозима Мунисни вокзалдан излай бошлади. Кутиш заллари ва перронга чиқиш йўлкаларини қараб чиқди. Иш чиқаза олмагач, орқасига қайтаётганда олдидан Настя чиқиб қолди. Унинг:\n– Ассалом! – деб берган саломига:\n– Валайкум ассалом! Нозима опани кўрмадингизми? – деган савол билан жавоб қайтарди.\n– Нозима опанинг олдига кетяпман. Юринг, олиб бораман! – деган Настянинг кайфияти чоқ, қадамлари тетик эди.\nБорганларида Нозима Мунис метрони чиқиш жойидаги бир қаҳвахонада, Русияга ишга кетмоқчи бўлганларнинг ўртакашларини йиғиб, икки соатдан кейин жўнайдиган поезд тўловларини келишишаётганди.\nУ Баҳромни кўрганда, ўрнидан ирғиб туриб:\n– Бормисиз?! Ишни тугатайлик, сиз билан кейин гаплашамиз. Вақтингиз борми ўзи? – дея ёнидан жой кўрсатди.\n– Вақтим етарли, бемалол ишингизни давом қилдираверинг! – деди у.\nГап-сўзларга қараганда, кетаётганлар сони элликдан ошганди. Нозима Мунис одамларни Москвагача олиб бориб, вокзалда Қайим гарангга топширишни бўйнига олган кимсага беш минг доллар санаб берди.\n– Ҳар битта одамни эримни қўлига топширгунингизча бирор кишига зиён-заҳмат етса, бошингиз билан жавоб берасиз! – деди сўнгра унга.\n– Албатта! – деди у кимса. – Бироқ яна иккита одам учун икки юз доллар пул беришингиз керак.\n– Элликтани ичида иккита одамни олиб кетишнинг қийин жиҳати йўқ. Сиз мижоз топганим учун менга тўлашингиз лозим, – деди у гапни ҳазилга буриб.\nУнинг гапидан ҳайрон бўлган кузатувчи, “ялт” этиб Настяга қаради.\n– Мен улушимдан воз кечдим. Икки одамни қўшиб олиб кетсангиз, ҳисоб-китоб тўғри бўлади! – деди у ҳам.\n– Бўпти, амалларман. Сизлар хафа бўлмасангизлар бўлгани! – деди кузатувчи.\nЧирчиқлик ўртакашлар ва янги пайдо бўлган жиззахлик яна бир кимса Настяга эргашиб, ишизловчиларни кузатиш учун кетдилар. Ишизловчилар миқдори жиззахлик кимсанинг саъй-ҳаракати боис эллик иккитага етганди.\nНозима Муниснинг юз-кўзидан чарчаганлиги билиниб турарди. У ўша кундан буён ишизловчиларни жўнатиш учун елиб югурарди.\nУ ҳар доимгидек олд ўриндиққа ўтираркан:\n– Уч кундан бери тўйиб ухламадим. Тузукроқ овқат бўлса, қорин тўқлардимда, тўғри уйга бориб ухлардим! – деди.\n– Нима емоқчисиз? – сўради Баҳром.\n– Оғизга ёқадиган бирор нарса бўлса, бас, овқат танламайман. Ўзингизга қулай бўлсин. Дуч келган жойдан овқат ейишга қўрқади одам!\nУлар чоққина бир ошхонага кирдилар. Оврупоча таомлар тайёрлайдиган бу ошхонага Баҳром бир-бир кириб турарди. Овқатлари мазали эди. Хилватда жойлашгани учун хўрандалар овқатланишлари баробарида бу ерда суҳбатлашиб ўтирардилар.\nЛимонли чой ичгач, Нозима Мунисни юмилиб кетаётган кўзлари сал очилди. Унинг кўзлари ости салқиганди. Бу руҳий азоблар нишонаси эди.\n– Соткангизни нима учун ўчирдингиз? Сизни тополмай, уйингизга қидириб бордим! – деди Баҳром.\n– Қўнғироқлар, жонимга тегиб кетди. Бир гапни ўн марта сўраб кўнгилни айнитадилар! – деди у. – Ўшандан буён ширкатга бормадим. Саидмат Сотти Ослодан қўнғироқ қилиб, Бухородаги сингари водий вилоятларида марказлар очишга буйруқ берибди. Зоҳид, Акбар чақиряпти, деб, кетини узмасдан қўнғироқ қилиб ётипти.\n– Норвегиядан яхши хабар борми? – сўради Баҳром. – Ҳаммаси кўнгилдагидек бўлса, марказ очса бўлади.\nБу гапдан ғаши келган Нозима Мунис:\n– Ҳалиям ишизловчиларнинг қонунлар йўли билан чиқиб кетишларига ишонмаяпсизми? – деди унга.\n– Уларнинг қонун йўли билан чиқиб кетишларига ишонаман, – деди Баҳром. Ширкатнинг қонун йўли билан уларни чиқаришига кўзим етмаяпти!\n– Хорижга ишга ширкат жўнатмайди. Бу “Агентство”нинг вазифаси. Ўзингиз яхши биласиз-ку!\n– Бироқ ташаббускор Саидмат Сотти-ку! – деди Баҳром. – Тўғри, унинг орқасида ким турганлиги менга қоронғи. Ширкат вазирлик каби расмиятчиликларни амалга ошириш учун бир восита. Саидмат Сотти эътирофича, Норвегиядаги юридик томон унга қарашли. Шундай бўлгач, бу иш унинг шахсий тижорати, фойда-зарарнинг норасмий хўжайини у. Демак, барча масъулият унинг зиммасида. Фаолият кўрсатишга йўл берилмаган тузумларда иложсизлик шуни тақазо этади. Буни тушунса бўлади. Тўртинчи планда турган кимса биринчи пландаги ишларни зимдан бошқаради. Аммо инсоф нуқтаи назаридан бутун ташвиш тўртинчи пландаги кимса елкасида қолаверади. Масъулиятни йўлбошчи ҳис этмаса-чи? Эрта бир кун атрофидагиларни мустабид ҳукуматнинг қонли сиртмоғи остига судрайди, ахир!\nБу сўзлар нафақат ширкат муҳитини, Нозима Мунис билан Саидмат Соттининг ишқий алоқаларини ҳам баён этаётгандек эди.\n– Умуман олганда, тўғри айтаётган бўлишингиз ҳам мумкин! – деди у. – Буни вақт кўрсатади. Мен олди-қочдилардан чарчаган бир одамман. Келажакда қонунлар доирасида фаолият кўрсатишимни орзулаётган бўлсам, бунинг нимаси ёмон?\n– Қўлда имкон борида хулосаларни вақт измига топшириш жиноят! – деди Баҳром чўпчакнома сўзларни тинглагач. – Хоҳласак-хоҳламасак, вақт бир кун натижаларга баҳо беради. Суистеъмол қилиш учун эмас, масъулиятли бўлиш учун диққат-эътиборли бўлиш зарур. Моҳиятни англамасак, натижаларга вақтида баҳо беролмасак, қўл қовуштириб ўтирганимиз фойдалироқ кўринади. Олди-қочдилардан чарчаган бир одамнинг ноқонуний фаолият билан шуғулланаётган ширкат фаолиятини, орзуга берилиб, қонуний деб тасаввур қилиши ўз-ўзига хиёнатдан бошқа нарса эмас!\nНозима Мунис ўйламасдан гапирганди. Суринкали таъқиблар, уйқусизлик уни руҳий жиҳатдан зўриқтирганди.\n– Кейинги пайтларда нима деганимни билмай қоляпман! – деди у. – Жинни бўлмасам гўрга эди. Қизларим билан бир мавзуда суҳбатлашиб, бошқа нарсалар ҳақида гапириб юбораман. Хаёлим ўзимдамас. Нуқул оиламни Ирисматдан қутқазишни ўйлайман. Ундан қутулишим учун қарздорларимдан қутулишим керак. Қарздорларимдан қутулишим учун пул зарур бўлади. Уч кундан буён сизни кутиб чарчадим. Сизга бунчалик тез боғланаман деб ўйламагандим. Ҳаётимга кириб келдингизу, эркакнинг қанчалар аёл кишига зарурурлигини ҳис эттим. Шу чоққача ҳеч кимга айтолмаган юрак дардларимни сизга тўкиб солдим. Қадамимни сизнинг имкониятларингиз билан ўлчаб босаяпман. Ҳаётимда етишмаётган нарса ўрнини сиз тўлдиргандай бўлдингиз. Туғишган укамдек бўлиб қолдингиз. Мамнун бўлиш ўрнига, уч кундан буён қон йиғлайман. Умуман олганда, нима учун хурсанд бўлишим керак? Бирпасдан кейин уч кундан буён кутаётган гапни юзимга соласизда, мени уйимга олиб бориб, орқангизга қарамай кетиб қоласиз. Сиздан ҳеч қачон хафа бўлмайман. Хафа бўлишим учун сабаб йўқ. Ростданам, сиз менинг укам эмассиз. Қайним ҳам эмассиз. Шу чоққача йўл қўйган хатоларимга алоқадор жойингиз ҳам йўқ. Сиз кетиб қолсангиз ҳам, мен Настя ва ёшлигимдаги ўйнашим Саидмат Сотти билан ишни давом эттиравераман. Қутулмагунимча ёки қамалмагунимча, ўлимдан бошқаси йўлимга ғов бўлолмайди!\n– Ундай эмас! – деди Баҳром Саидмат Сотти ўйнаши эканлигини очиқдан-очиқ тан олган Нозима Муниснинг сўзларидан таажжубда. – Жиддий масалада сизни излаб келгандим. Тушунишимча, бунинг мавриди эмас. Сиз қаттиқ чарчагансиз. Ҳозир уйингизга олиб бориб қўяман, дамингизни олинг. Эрталаб тўққизда кўча бошида кутаман, гаплашиб оламиз.\n– Майли! – деди Нозима Мунис. – Ростдан, ичган одамга ўхшаб, бошим хум. Овозим қулоқларимга бегонаникидек, эриш туюляпти. Ухламоқчиман. Кулишга, орзулашга, умид боғлашга ҳаққим бор-ку, ахир!\nЭртаси кун Нозима Мунисни кўча бошида кутаётган Баҳромнинг кўзлари олдига Катянинг қиёфаси келди. У шу чоққача бирор аёл юзида Катянинг чеҳрасидагидек бахтиёрликни кўрмаганди. Унинг ғазабида тантиқлик, ноз-карашмасида олов бор эди. Куйдирарди, йиғласа, маъносиз йиғламасди, кулса, лабларидан гуллар сочарди. Кўзларидан сачраган нур куйик қалбнинг қоронғи бурчакларини ёритиб юборарди. Феълида ясамаликдан урвоқ ҳам йўқ эди. Мустақиллик ўзбек эркакларини батамом ахталагани сингари эрлар ўзбек аёлларини хор-зор эттилар. Уқубатларга кўмдилар, чўриларга айлантирдилар. Улар макр-ҳийлага ем бўлдилар. Журъатсизлик ҳаммани еб, умрлар сохталиклар домига тушиб қолди. Аёллар юракдан йиғлашни, юракдан кулишни эсларидан чиқардилар, ноз-фироқни эплай олмайдиган бўлдилар, дағаллашдилар, қўполлашдилар. Нозима Мунис ҳам замона қурбони эди. Ҳар бир ўзбек аёли бошидаги ташвиш унинг ҳам бошида бор эди. Мустақиллик жамиятни шаклсизлик билан қуроллантирди. Шаклсиз вужудда аниқ бир қиёфа йўқ эди. Мазмун йўқ эди…\nАсаби душмандай, доим тутақиб,\nТинимсиз чақарди кўксидан чаён.\nҚутула олмасди ўзидан қочиб,\nШуурида сўнгсиз, номсиз ғалаён.\nҚонуний мулкига одатга хилоф\nБостириб кирганди шаклсиз вужуд.\nКўринмас бу бало гўёки сарроф,\nМайдаларди ичдан, нимаки мавжуд.\nНигоҳини олиб қочишга қанча\nтиришмасин, барибир, топмасди илож.\nЮраги устига қўйволиб танча,\nШаклсиз вужуднинг кирдикори ланж.\nУ прокурорга этти мурожаат,\nТерлаган юзидан қочганида қон.\nПрокурор деди: – Қаерда мурдат?\nҚалбни тунаганлар қамалар, аён!\n– Мана, деди қоғоз, ёзгин ариза,\nСувратини чизгин, топишлик осон!\nУ президентни чизди бафуржа.\nҚўлларига кишан солдилар шу он.\nЗахоб ертўлада “вужуд”нинг кучи\nХалқ душманисан деб олдирмади тин.\nТош деворга уриб чақилди боши,\nУ деди: – “Ҳизбчи”ман, мен ростдан хоин!\nЁлғиз камерада йигирма беш йил,\nНазаротда ушлаб турилди маҳбус.\nШаклсиз вужудга исён этгач дил,\nЮракдан бир фарёд отилди: “Афсус”…\nШаклсизлик марази жабрдийдалари – болалар ва оналар эдилар. Эркаклар катализаторлик вазифасини ўтаётгандилар. Шаклсизлик вабо ва ўлатдан ҳам хавфлироқ эди. Юқумли эди. Маъно-моҳиятни емирарди. Оқибат ва муҳаббатни ўлдирарди. Вабо ва ўлатдан қутулса бўларди. Шаклсизлик иммун тизимини ишдан чиқарарди. Ундан фақатгина ўлим қутқарарди…


Оқ уй: АҚШ Афғонистонда террорчиликка қарши курашни давом эттиради\n11:08 / 22.12.2015\nАҚШ Афғонистон ҳукуматини қўллаб-қувватлашни ва бу мамлакатда террорчилик хавфига қарши курашишни давом эттиради. Бу ҳақда Оқ уй матбуот котиби Жош Эрнестнинг баёнотида айтилмоқда. Бу баёнот Баграм авиабазаси яқинида 6 нафар америкалик ҳарбийнинг экстремистлар қўлидан ҳалок бўлгани билан боғлиқ ҳолда тарқатилган.\n“Биз аввалгидек Афғонистон халқи ва ҳукуматини қўллаб-қувватламоқчимиз. Биз улар билан Афғонистонда тинчлик ва барқарорликни мустаҳкамлаш мақсадида ишлашни бу ҳудудда террорчилик хавфига қарши кураш бўйича миссиямиздан воз кечмаган ҳолда давом эттирамиз”, дейилмоқда хабарда. Оқ уй ҳалок бўлган ҳарбийларнинг яқинлари ва қариндошларига ҳамдардлик билдирди.\nҲарбийлар Баграм авиабазасидан ташқари ҳудудни назорат қилаётганларида қўлбола портловчи қурилма билан жиҳозланган транспорт воситаси портлаши оқибатида ҳалок бўлганлар.


Сурхондарё академик лицейи жамоасига «Nexia», «Damas» ва «Isuzu» автобуси топширилди / Ўзбекистон янгиликлари, энг сўнгги хабарлар\nЖАМИЯТ 0 Шархлар 526 кўрилди\nСурхондарё академик лицейи жамоасига «Nexia», «Damas» ва «Isuzu» автобуси топширилди\n21-март куни Ўзбекистон Республикаси Ички ишлар вазирлиги Сурхондарё вилояти академик лицейида қўшалоқ байрам шодиёнаси нишонланди.\n452 нафар ўғил қиз таҳсил олаётган мазкур таълим масканида “Наврўз” байрами сайли ташкил қилиниб, унда Сурхондарё вилояти ИИБ бошлиғи ўринбосарлари ҳамда ИИБнинг фахрий ходимлари иштирок этишган. Бу ҳақда Сурхондарё вилояти ИИБ матбуот хизмати хабар бермоқда.\nТадбирда спортнинг миллий кураш, арқон тортиш, тош кўтариш, варрак учириш мусобақаси, воллейбол, шахмат, шашка каби спорт ўйинлари бўйича ғолиб бўлган ўқувчилар Сурхондарё вилоят Ички ишлар бошқармаси раҳбарияти томонидан қимматбаҳо совғалар билан тақдирланганлар.\nШунингдек, Сурхондарё академик лицейи жамоаси хизмат вазифаларини ўташда унумли фойдаланишлари учун Сурхондарё вилояти ИИБ бошлиғи ўринбосарларига Ўзбекистон Республикаси Ички ишлар вазири томонидан ажратилган “Nexia”, “Damas” русумли автомашиналари тақдим этилган.\nЎқувчиларнинг соҳавий хизмат фаолиятлар билан танишишлари ва улар учун ўқув-амалий экскурсияларнинг ташкил этилиши мақсадида эса академик лицейга “Isuzu” русумли автобус калити топширилган.\n“Наврўз” байрами муносабати билан ёзилган дастурхонга миллий баҳорий таом бўлмиш сумалак ва бошқа турли ноз-неъматлар тортилган.


Абдулбосит Муҳаммад Абдуссамад\nҚорилар устози, довудий овоз соҳиби Абдулбосит Муҳаммад Абдуссамад 1927 йили Миср жанубидаги Қино вилоятига қарашли Армант туманидаги Муроаза қишлоғида дунёга келди. Бобоси Абдуссамад ҳам, отаси Муҳаммад Абдуссамад ҳам Қуръон ҳофизи ва тажвид билимдони сифатида танилишган эди. Акалари Маҳмуд билан Абдулҳамид ҳам ҳофиз бўлишган. Абдулбосит қори ўзи бундай эслайди: «Ўн ёшга етганимда Қуръони Каримни тўлиқ ёд олиб бўлган эдим. Отам улов (транспорт) вазирлигида ишлар, бобом эса олим эди. Улардан Қуръон илмларини ўрганмоқчи бўлдим, аммо улар устоз Муҳаммад Салимдан таълим олиш учун Танта музофотига боришимни айтишди.\nАрмант билан Танта орасидаги масофа анча узоқ эди. Йўлга чиқиш олдидан Муҳаммад Салимнинг Армантга келганини билдик. Гўё такдир у кишини бизга юборгандек эди. Ҳузурларига бориб, Қуръони Каримни тўлиқ ўқиб бердим. Сўнгра етти хил қироатга доир матн «Шатибия»ни ёддан айтиб бердим».\nАбдулбосит қори ўн икки ёшида Муҳаммад Салим тавсияси билан Қино вилоятининг турли жойларида Қуръон ўқиб юрди. Қаерга бормасин, Абдулбосит қорининг ноёб истеъдоди ҳақида гап-сўз юрарди.\n1950 йили Абдулбосит қори Мадинаи мунавварага борди. Уни бу ерга кўпроқ чорлаётган нарса машҳур тажрибали қорилардан Абдулазиз Зоҳир, Абдулфаттоҳаш-Шошоий, Мустафо Исмоилнинг савт ва қироатларини бевосита эшитиш эди...\nТун ярмидан оққанида дунёнинг турли шаҳарларидан тўп-тўп зиёратчилар «Ҳазрати Зайнаб» масжидига кела бошлашди. Абдулбоситга ҳам Қуръони Каримдан ўнта оят ўқишига изн беришларини сўрашди. Абдулбоситнинг қироати бир соатдан ортиқроқ давом этди, у Аҳзоб сурасидан ўқирди. Масжиднинг ҳамма томонини сукунат қамраб олди ва йиғилганларнинг нигоҳи забардаст қорилар сафида ўтирган кичкина қорига қадалди. Бир оздан кейин ҳайрат ва таажжуб овозлари янгради.\n1951 йили Шайх Даббо Абдулбоситга қироатини ҳаво мавжлари орқали таратиш таклифи билан мурожаат қилди. Абдулбосит овоз ёзиш уйи мутасаддилари билан шартнома тузганидан кейин оиласи билан доимий равишда Қоҳирада яшаб қолди. Унинг овози радио эфирлари орқали тарала бошлагач, янада машҳур бўлиб кетди.\n1952 йили, айниқса, рамазон ойида Абдулбосит қорига дунёнинг турли мамлакатларидан Қуръонни хатм қилиш истаги билдирилган таклифлар кела бошлади. Таклифлар орасида қори ҳеч бўлмаганда бир мартагина ташриф буюрсин, деганлари ҳам бор эди. Чунки Қуръони Карим шарофатидан Абдулбосит қори қадами етган жой Аллоҳ таолонинг файзу баракаси, шукуҳига тўлар эди.\nПокистон давлати раҳбари уни Матарга таклиф қилди ва учокдан тушар-тушмас қарши олиб, қучоқлашиб кўришди. Абдулбосит қори Индонезиянинг энг катта масжидларида ҳам Қуръон ўқиди.\nАбдулбосит қори 1952 йили отаси билан бирга ҳаж қилиш учун Саудия Арабистонига борди. Ислом ватанида шайхнинг бу зиёратини Аллоҳнинг марҳамати деб билиб, ундан Қуръон хатм қилиб беришини илтимос қилишди. Абдулбосит қори бу таклифга рози бўлди ва Саудия Арабистонидаги бир қанча масжидларда Қуръон ўқиди. Шайхнинг энг машҳур тиловатлари Маккада Масжидул Ҳаромда ва Мадинада Пайғамбаримиз (соллаллоҳу алайҳи васаллам) масжидида бўлди.\nАбдулбосит қорини ҳиндистонлик бир киши иззат-икром билан ҳинд диёрига таклиф қилди. Шайхни катта бир масжидга олиб боришди. Абдулбосит қори ўзини кутиб турган одамларга қараса, ҳаммасининг боши эгик, кўзлари ёшга тўлган эди. Шайх тиловатни тамомлагунича улар йиғлашда давом этишди. Абдулбосит қори ҳам бу ҳолатдан таъсирланиб кетди ва икки кўзи ёшга тўлди.\nАбдулбосит Муҳаммад Абдуссамадни фақат араб ва бошқа мусулмон мамлакатларида эмас, дунёнинг шарқу ғарби, шимолу жанубида бирдай эъзозлашган. Унинг Париж, Лондон, Қуддусда қилган қироатларини эшитиб лол қолган бир қанча ғайримуслимлар Исломни қабул қилиш истагини билдиришган. Шайх кўпгина давлатлар, хусусан, Сурия, Ливан, Сенегал давлатлари мукофоти билан такдирланган.\nТакдир экан, Абдулбосит қори қандли диабет касалига чалинган, жигари ҳам рисоладагидай ишламас эди. Кўп йиллар бу икки жиддий хасталикка бардош беришига тўғри келди. Ниҳоят, уни Мисрнинг Ғазо шаҳридаги доктор Бадрон шифохонасига ётқизишди. Аммо шифокорлар ва Шайхнинг фарзандлари унинг саломатлиги тобора заифлашиб бораётгани учун Лондонга олиб боришга қарор қилишди. У Лондонда бир ҳафта даволанди. Аммо умри поёнига етаётганини билгандек, ўзи билан бирга келган ўғли Ториққа Мисрга қайтариб олиб кетишини айтди.\nАбдулбосит қори 1988 йилнинг 30 ноябрь чоршанба куни вафот этди. Аллоҳ таоло у кишининг руҳини сурурга, қабрини нурга тўлдирсин, жаннатдаги мақомини олий қилсин!


Yanvar 4, 2021 - uzpress\n4-январь куни Талас вилояти Қизил-Адир овулидаги тамаддихонада газ баллони портлаб 11 киши касалхонага ётқизилди. Фавқулодда вазиятлар вазирлиги матбуот хизматининг хабар беришича, улар Қора-Буура туман касалхонасида. Интернет манбаларида газ баллонининг портлашини тасдиқловчи фотосуратлар чоп этилди. Ёнғин соат 17:00 атрофида ўчирилди. Ҳодиса сабаблари номаълум, сабаби ўрганилмоқда. Ўтган йилнинг июнь ойида Бишкек шаҳридаги бошқа бир тамаддихонада газ баллони портлаб, бир киши ҳалок бўлган…\nСузоқ туманида мингга яқин етим болалар учун дастурхон ёзилиб, байрамона кеча уюштирилди. Маълум бўлишича, болалар Новкен, Бозор-Қўрғон, Сузоқ туманлари, Жалолобод шаҳри ва қўшни Ўш вилоятининг Новқат туманидан келган. Тадбир ташкилотчиси Икром Аҳмедов болаларга дастурхон ёзиш учун отаси йўқ етимнинг сўзи сабаб бўлганини айтди. “Биз биринчи марта отасиз ва онасиз етим болалар учун байрам дастурхони тайёрламоқдамиз. Шу пайтгача биз ҳеч…\n11 мингдан ортиқ милиция ходими Қирғизистонда президентлик сайловлари пайтида жамоат тартибини назорат қилади. Бу ҳақда ИИВ матбуот хизмати хабар бермоқда. Маълумотга кўра Ички ишлар вазири Улан Ниязбеков онлайн-йиғилиш ўтказди, унда унинг ўринбосарлари, ИИВнинг марказий аппарати вакиллари, вилоят ва шаҳар ички ишлар идоралари раҳбарлари иштирок этишди. Вазир сайловолди ташвиқоти пайтида жамоат тартибини сақлаш, қонун устуворлигини таъминлаш ва ҳар қандай қонунбузарликлар…\nБугун, 4-январь ҳолатига кўра Қирғизистонда 19 та ёнғин қайд этилди. Фавқулодда вазиятлар вазирлиги матбуот хизматининг хабар беришича, ёнғиларни ўчиришга 24 та бўлим юборилган. Бишкек шаҳрида 3 та, Чуй вилоятида 6 та, Иссиқкўл вилоятида 3 та, Норин вилоятида 1 та, Жалолобод вилоятида 3 та, Ўш вилоятида 1 та, Боткен вилоятида 1 та ва Ўш шаҳрида 1 та ёнғин қайд этилди. Ўш…\nЎшда ер қимирлади\nЎш вилоятида 3,5 балли зилзила қайд этилди Бу ҳақда Фавқулодда вазиятлар вазирлиги матбуот хизмати хабар бермоқда. Сейсмология институтининг маълумотларига кўра, шаҳарда ер 3-январь куни соат 07:01 да силкинган. Зилзила кучи Бўр-Дўбў овулида 3 балл ва Арча-Булоқ овулида 2 баллгача сезилган. Дастлабки маълумотларга кўра, жабрланганлар ва вайронагарчиликлар ҳақида маълумот йўқ.


Ўзбекистондаги 4та аэропортда «Очиқ осмон» режими ишга тушди\n2019 йилнинг 1 октябридан “Бухоро”, “Қарши”, “Нукус” ва “Термиз” халқаро аэропортларида “бешинчи ҳаво эркинлиги”ни қўллаган ҳолда “Очиқ осмон” режими ишга тушди.\nЎзбекистонга келаётган хорижий сайёҳлар оқимини авиаташувлар тизимида мавжуд муаммоларни ечиш йўли орқали кўпайтириш мақсадида Ўзбекистон президентининг 2019 йил 13 августдаги “Ўзбекистон Республикасида туризм соҳасини янада ривожлантириш чора-тадбирлари тўғрисида”ги фармони билан 1 октябридан “Қарши”, “Нукус” ва “Термиз” халқаро аэропортларида “бешинчи ҳаво эркинлиги” даражасини қўллаган ҳолда “Очиқ осмон” режими жорий қилиниши белгиланган.\nЖаҳон тажрибасига кўра, “Очиқ осмон” сиёсатининг қўлланилиши йўловчи ташувларини ўртача 35 фоиз (усиз 8 фоиз)га ошириш имконини берди. Бу шунингдек авиачипталар нархини 20 фоиздан 40 фоизгача пасайтирди. Бундан ташқари, мазкур режим ўн минглаб янги иш ўринларини яратади.\nҲаво кенглигидаги эркинлик фуқаро авиациясининг қатор қоидаларини ўзида жамлайди ва бу қоидалар бир мамлакат авиакомпаниясига бошқа мамлакатнинг ҳаво кенглигига кириш ҳамда унинг ҳудудига қўниш ҳуқуқини беради. Мазкур қоидалар 1944 йилги “Халқаро фуқаролик авиацияси тўғрисидаги конвенция”да қайд этилган авиация либераллашув даражаси бўйича муросалар натижасида шакллантирилган.\nЭнди аэропортларида “Очиқ осмон” режими жорий қилинувчи шаҳарлар билан рейсларни йўлга қўйишдан манфаатдор хорижий авиакомпаниялар парвозларни амалга оширишга рухсат олиш учун Транспорт вазирлигига, слот учун эса Uzbekistan Airports АЖга мурожаат қилишади.


Нарзулло Обломуродов «Хайрхуш» сув омборини очиб берди - EFFECT.UZ\nЭкологик партиясидан президентликка номзоди тасдиқланган Нарзулло Обломуродов Бухоро вилоятига сафари доирасида Вобкент тумани “Сувоқова” ДУК иншоотининг янги тармоғи очилиш маросимида иштирок этди.\n“Хайрхуш” сув иншооти 2 та маҳаллага қарашли, 8000 дан зиёд аҳолини тоза ичимлик суви билан таъминлайди. Ушбу сув иншоотига обиҳаёт “Дамхўжа” сув омборидан етиб келади.\nМаълум бўлишича, мазкур иншоотга 500 куб сиғимга эга резервуар ўрнатилган бўлиб, 250 кублик 2 та резервуар эса реконструкция қилинди. Сув иншоотидаги 5 дона сув узатиш насослари Корея давлатидан келтирилган.


Фан ресурслари маълумотларини бошқариш\nФан ресурсини яратиш\nФан ресурслари фаннинг маъруза, амалиёт, лаборатория, семинар турлари бўйича шакллантирилади. Фан ресурсларини шакллантириш Fanlar bazasi / Fan resurslari менюси орқали амалга оширилади (1-расм).\nФанлар рўйхатидан ресурс қўшиладиган фанни гуруҳ ва машғулот тури бўйича танланг (гуруҳ 784, фан ma’lumotlar bazasi, машғулоти тури ma’ruza). (2-расм).\n2-расм. Фан ресурслари\nФан ресурсини қўшиш Resurs qo’shish устунидан +Qo’shish тугмасини танлаш орқали амалга оширилади.\nРесурсни қўшиш учун қуйидаги амалларни бажаринг:\nNomi майдонига мавзу номини киритинг;\nIzoh майдонига бир изоҳ киритинг;\nLink майдонига адабиёт ёки бошқа ресурс манзилини киритинг;\nTil майдонида автоматик тарзда O’zbek tili туради;\nFayl nomi майдонига ресурс файлини юкланг.\nЯратилган ресурсни сақлаш учун Saqlsh тугмасини танланг (3-расм)\n3-расм. Фан ресурсларини шакллантириш\nФанга ресурс қўшилганлигини кўриш учун Fanlar bazasi / Fan resurslari менюсини танланг. Натижада фанни гуруҳ ва машғулот тури бўйича рўйхати пайдо бўлади (1-расм). Ресурсни кўриш фанлар рўйхатидан фанни танлаш орқали амалга оширилади (4-расм).\n4-расм. Фан мавзуси ресурслари\nФан ресурслари ойнасининг Resurslar soni устунида 1-маърузага тегишли 1 та ресурс қўшилганини кўриш мумкин. Юқоридаги кетма-кетлик асосида фаннинг барча ресурслари шакллантириб олинади\nФан ресурсини таҳрирлаш\nФан ресурсини таҳрирлаш учун Fanlar bazasi / Fan resurslari менюсини танланг. Натижада фанни гуруҳ ва машғулот тури бўйича рўйхати пайдо бўлади (1-расм). Рўйхатдан тегишли фанни танланг. Натижада фан мавзуси ресурслари пайдо бўлади (4-расм). Ресурсни таҳрирлаш учун фан мавзуси номини танланг (5-расм).\n5-расм. Таҳрирлаш ойнаси\nТаҳрирлаш ойнасидан мавзу қаторидаги Tahrirlash ёзувини танланг. Натижада ресурсни тахрилаш ойнаси очилади (3-расм). Ушбу ойнадан бирор бир ўзгаришни амалга оширинг ва Saqlash тугмасини босинг.\nФан ресурсини ўчириш\nФан ресурсини ўчириш учун ресурсни тахрилаш ойнасидан O’chirish тугмасини танланади (3-расм).\nФан мавзуси бўйича тест шаклантириш\nФан мавзуси тестлари талабанинг шу мавзу бўйича билимини мустаҳкамлашга хизмат қилади. Фан мавзуси бўйича тестларни шакллантириш учун 2-расмда келтирилган фан ресурслари ойнасининг Test qo’shish устунидан + Qo’shish тугмасини танлаш орқали амалга оширилади (6-расм).\n6-расм. Тест саволларини шакллантириш\nТест саволларини киритиш учун +Kiritish тугмасини танланг. Натижада саволларни киритиш ойнаси пайдо бўлади (7-расм).\n7-расм.Тест саволларини киритиш\nТест саволларини қуйидаги шаблон бўйича шакллантиринг:\nСавол ва жавоблар “====” белгиси билан қаторга ажратилади. Тўғри жавоб қаторига # белгиси қўйилади. Ҳар бир савол-жавобдан сўнг “++++” белгиси қўйилади. Тест саволлари киритилгандан сўнг Ko’rish тугмасини босинг (8-расм).\n8-расм. Тест саволларини киритиш\nKo’rish тугмасини танлангандан сўнг тизим ойнасининг Test savollari қисмида тест саволлари ва жавобларининг визуал кўриниши пайдо бўлади. Тестларни шакллантиришда хатолик бўлса, саволларни киритиш қисмидан тузатишлар киритилади ва Ko’rish тугмаси танланади. Хатолик йўқлигига ишонч ҳосил қилингандан сўнг Saqlash тумаси танланади. Натижада экранда саволлар рўйхатини кўриш мумкин (9-расм).\n9-расм. Саволлар рўйхати\nТест саволларни таҳрирлаш\nТест саволларини таҳрирлаш учун Fanlar bazasi / Fan resurslari менюсини танланг. Натижада фанни гуруҳ ва машғулот тури бўйича рўйхати пайдо бўлади (1-расм). Рўйхатдан тегишли фанни танланг. Натижада фан мавзуси ресурслари пайдо бўлади (4-расм). Тестни таҳрирлаш учун фан мавзуси номини танланг (5-расм). Мавзу ойнасининг тест қатордаги Tahrirlash тугмасини танланг. Натижада тестларни таҳрирлаш ойнаси очилади (10-расм).\n10-расм. Тестни таҳрирлаш\nУшбу амалларни бажаришда 10-расмда келтирилган саволларни таҳрирлаш панелидан фойдаланиш орқали амалга оширилади (11-расм).\n11-расм. Саволларни таҳрирлаш панели\nТест саволларига расмларни киритишда саволларни таҳрирлаш панелидан белгиси танланади. Сўнгра экранда тест саволларига расмларни қўшиш ойнаси пайдо бўлади. Ушбу ойна орқали саволларга ихтиёрий расмларни жойлаштириш мумкин (12-расм).\n12-расм. Тест саволларга расмларни киритиш ойнаси\nТест саволларида символлардан фойдаланиш учун саволларни таҳрирлаш панелидан белгиси танланади (13-расм).\n13-расм. Тест саволларида символлардан фойдаланиш\nТизимга киритилган тест саволларини .тхт файл кенгайтмасида юклаш учун 9-расмда келтирилган тизим ойнасидан EKSPORT тугмасини танланади ва ойнадан ОК тугмасини танлаш орқали саволлар сақлаб олинади (10-расм).\n10-расм. Тест саволларини сақлаш\nЮқорида келтирилган кетма-кетлик тизим менюсининг Fan resurslari бўлимида фан машғулотларининг тури бўйича (лаборатория ва амалий ишлар, маъруза) барча ресурслар ва тест саволларини шакллантириш мумкин.\nТест саволларини ўчириш учун Fanlar bazasi / Fan resurslari менюсини танланг. Натижада фанни гуруҳ ва машғулот тури бўйича рўйхати пайдо бўлади (1-расм). Рўйхатдан тегишли фанни танланг. Натижада фан мавзуси ресурслари пайдо бўлади (4-расм). Тестни таҳрирлаш учун фан мавзуси номини танланг (5-расм). Мавзу ойнасининг тест қаторидаги Tahrirlash тугмасини танланг. Натижада тестларни таҳрирлаш ойнаси очилади (10-расм). Таҳрирлаш ойнасидан O‘chirish тугмасини танлаш орқали тестлар ўчирилади.\nЭслатма! Агар тизимда тест саволларига боғланган маълумотлар шаклланган бўлса у холда тизим тест саволларини ўчиришга рухсат бермайди. Бундай ҳолларда тест саволларини ўчириш учун дастлаб унга боғланган маълумотларни ўчириш зарур.


АЙЁМ АСЛИ КЎКЛАМНИНГ ЎЗИ\nКўклам сўзининг ўзиданоқ диллар яйрайди. Атроф-оламдаги сирли-сеҳрли ажиб жонланиш қалбларга ҳам кўчди. Тароватли фасл – кўклам, айёмларга бой фасл – кўклам, асли ўзи айём фасл – кўклам!\nЛаҳза сайин олам гўзаллашиб бораётган бир паллада Мудофаа вазирлиги тизимда хизмат қилаётган аёл-қизларни ўзига хос тарзда қутлади. Пойтахтнинг муҳташам гўшаларидан бири «Сарбон»да байрам тадбири ўтказилди. Азиз аёлларни байрамона кутиб олаётган ҳарбий оркестрнинг завқ-шавққа тўла садолари олис-олисларга таралди.\nМудофаа вазирининг тарбиявий ва мафкуравий ишлар бўйича ўринбосари генерал-майор Азизбек Икрамов йиғилганларни гўзал айём билан қутлади, эсдалик совғалар топширди. Улар орасида Мудофаа вазирлиги билан бир неча йиллардан буён яқин ҳамкорликда ишлаб келаётган «Соғлом авлод учун» жамғармаси, «Оила» илмий-амалий маркази етакчилари, эксперт мутахассислар бор.\nБайрам тадбирига Қуролли Кучлар марказий ашула ва рақс ансамблининг хушовоз хонандалари, дилбар раққосалар, эл ардоғидаги таниқли санъаткорлар алоҳида файз бағишладилар.


Туғилганлик ҳақидаги гувоҳномани расмийлаштириш қанчага тушади? /// 1) ФҲДЁ бўлими томонидан янги гербли гувоҳномалар берганлик учун (ўлим ҳақидаги гербли гувоҳнома бундан мустасно) герб йиғимининг миқдори – базавий ҳисоблаш миқдорининг 15% (33 минг 450 сўм) этиб белгиланган. – ВОҲА\n28.10.2020 28.10.2020 Voha gazetasi\nСўнгги кунларда ижтимоий тармоқларда ФҲДЁ идоралари ходимлари томонидан туғилганлик тўғрисидаги гувоҳномаларни расмийлаштиришда ортиқча маблағ ундирилаётгани тўғрисида изоҳлар кўпайди.\nДавлат хизматлари агентлиги ушбу масала юзасидан муносабат билдириб , ФҲДЁда қанча тўлов қилиш кераклиги ҳақида маълумот берди:\n1) ФҲДЁ бўлими томонидан янги гербли гувоҳномалар берганлик учун (ўлим ҳақидаги гербли гувоҳнома бундан мустасно) герб йиғимининг миқдори –\nбазавий ҳисоблаш миқдорининг 15% (33 минг 450 сўм) этиб белгиланган.\n2) шунингдек, ФҲДЁ органлари қуйидаги ихтиёрий пуллик хизмат учун ҳақ ундириши мумкин:\nа) фуқаролик ҳолатлари далолатномалари бўйича ҳуқуқий тушунтириш бериш ва уларга тегишли ўзгартириш киритиш учун –\nбазавий ҳисоблаш миқдорининг 10% миқдорида (22 минг 300 сўм);\nb) аризаларни тўлдиришда ёрдам берганлик учун –\nбазавий ҳисоблаш миқдорининг 2% миқдорида (4 минг 460 сўм);\nc) сайёр тартибда никоҳни тантанали қайд этиш (транспорт харажатларидан ташқари) учун –\nбазавий ҳисоблаш миқдорининг 100% миқдорида (223 минг сўм) ихтиёрий пуллик хизмат ундирилиши мумкин.\n3) туғилганлик ҳақида, никоҳни қайд этганлик, никоҳни бекор қилганлик тўғрисида, ўлим ҳақидаги ёзувлар ўзгартирилганлиги, уларга қўшимчалар киритилганлиги, тузатилганлиги ва қайта тикланганлиги муносабати билан гувоҳномалар берганлик учун –\nбазавий ҳисоблаш миқдорининг 10% миқдорида (22 минг 300 сўм) давлат божи ундирилади.\n❗Ушбу давлат божи фақат аввал гувоҳнома олинган бўлсаю, кейинчалик унга ўзгартиришлар киритилганда тўланади. Биринчи марта гувоҳнома олинаётганда давлат божи ундирилмайди.\nАгар Сиз ФҲДЁ идораларида белгиланган тўловлардан ортиқча маблағ талаб қилиниши ҳолатларига дуч келсангиз, Давлат хизматлари агентлигининг 1148 телефони орқали дарҳол хабар беринг.


Москвада мухожирларга амнистия эълон килинди - 9 Марта 2008 - Ҳимоячи\nЯкшанба, 19.09.2021, 09:06\nГлавная » 2008 » Март » 9 » Москвада мухожирларга амнистия эълон килинди\nМосквада мухожирларга амнистия эълон килинди\n29 февралдан бошлаб Москва шаҳрида рўйхатдан ўтмасдан яширин равишда мардикорлик қилиб юрган муҳожирларга амнистия эълон қилинди. Амнистия бир ой муддатга амал қилади.\nБу қарор 28 февраль куни Москва шаҳри минтақалараро алоқалар ва миллий сиёсат қўмитасининг миллатчилик кайфиятидаги ёшлар гуруҳларига қарши курашга бағишланган ёпиқ мажлисида қабул қилингани айтилмоқда.\n“29 февралдан бошлаб Москвадаги ҳар бир чет эллик фуқаро қўрқмай Федерал миграция хизматига келиб, машруъ мақомга эга бўлиши мумкин. Биз унга муҳожирлик карточкаси ёзиб берамиз ва уни рўйхатга оламиз. Бунинг учун у 2000 рубль тўлаши керак бўлади. Бу қоида роппа-роса бир ой давом этади”, - деди ФМХ Москва шаҳри бошқармаси бошлиғи Фёдор Карповец.\nМосква шаҳрида мардикорлик қиладиган ўзбекистонлик Ҳамидулла учун бу қарор хушхабар бўлди.\n“Гапнинг очиғи, 2000 рубль билан битадиган бўлса, яхши. Чунки бу ерда болалар меҳнат қилиб, 2000 рублни топяпти. Ўз ватанида шу пулни топа олмайди улар. Муҳожирлар 2000 рубль тўлаб беради. Бошқа иложи қанча. Ватанида куни ўтмаяпти”,- дейди Ҳамидулла ва шу пайтгача Россияда мардикор ишчи мақомини олиш учун бормаган идораси қолмаганини қўшимча қилади.\nБу қарор Ҳамидулла каби минглаб ноқонуний муҳожирларга Москвада яшил чироқ ëқилганини англатадими?\n“Бу меҳнат мигрантларини фойдасини ўйлаб эмас, ўзларининг фойдасини ўйлаб қабул қилинган. Россия ҳукумати бюджетида ноқонуний юрганларни чиқариб юборишга пул йўқ. Булар 2000 рубль олиб, қўлига ҳужжат берса, бу ҳам пул ишлашнинг бир йўли. Лекин муаммо бошқа жойда. Бу ҳар тарафлама ўйлаб қилинаëтган иш. Ўйлашимча, Москва ҳукумати бу ишни меҳнат муҳожирлари ҳуқуқини ҳимоя қилиш мақсадида қилаëтгани йўқ”,- дейди Москвадаги “Мемориал” ташкилоти фаоли Баҳром Ҳамроев.\nРоссиядаги аëл мардикорлар ҳуқуқларини ҳимоя қилаëтган ўзбекистонлик Гулсум бу қарор мардикорларни овлаш учун қўйилган қопқон бўлиши мумкинлигини билдирди.\n“Бу қарордан мақсад меҳнат муҳожирларини қонунийлаштирамиз, деган ниятда уларнинг сонини билиб олишдир. Бундай қарор қабул қилингани билан четдан келадиган мардикорлар учун белгиланган квота бор. Айтишдики, Россия ҳудудида ўзбеклар сони 600.000дан ошмаслиги керак”,- дейди Гулсум.\nУнинг сўзларига кўра, мазкур қарор мардикорларга енгиллик яратиши мумкин, аммо Ўзбекистондан ëпирилиб келаëтган мардикорлар оқими олдида Москва ҳокимлиги иложсиз қолаверади.\nБ.Ҳамроевнинг таъкидлашича, Москва шаҳри мардикорларсиз бир кун ҳам яшай олмайди.\n“Россияни гуллатиб-яшнатаëтган қурилишларни, Москвадаги тозаликни тутиб турганлар Ўзбекистон ва Тожикистон фуқароларидир. Москвада меҳнат муҳожирлари бир кун иш ташласа, Москва қай аҳволга келишини мен тасаввур қила оламан. Биргина Москва шаҳри ва вилоятида 700 мингдан зиëд ўзбек мардикори бор”,- деди Б.Ҳамроев


Қутуриш – ўта ҳавфли касаллик. | XORAZM VILOYAT DAVLAT SANITARIYA EPIDEMIOLOGIYA NAZORATI MARKAZI\nҚутуриш иссиққонли ҳайвонлар ва одамда учрайдиган асаб тизимининг оғир шикастланиши билан кечадиган ўта хавфли юқумли касалликдир.\nРеспубликада одамлар учун касалликнинг асосий манбалари ит, камдан-кам ҳолларда мушук, ёввойи ҳайвонлардан бўри, чиябўри, тулки ҳисобланади.\nИтларга касаллик асосан тулки, бўри ва чиябўрилардан юқади.\nКасаллик одамга қутуришга чалинган ҳайвонларнинг тишлаши ва тирнаши натижасида сўлаги орқали юқади. Қутуриш вируси касалланган ҳайвоннинг сўлаги ва мия тўқимасида бўлади. Сўлак касалликнинг ягона юқиш омили ҳисобланади.\nҚутуриш одамларда ҳам, ҳайвонларда ҳам жуда оғир кечиб, ҳамиша ўлим билан якун топади.\nШунинг учун хам хар-бир фуқаро ушбу касалликни олдини олишда аввало хайвонлардан жарохатланганда зудлик билан шифокорга мурожаат қилиш, бирламчи тиббий ёрдам олиш, профилактик эмлаш муолажаларини ўз вақтида тўлиқ олиш, врач кўрсатмаларига пухта амал қилиш лозимлигини эсдан чиқармаслиги керак.\nҚутуриш касаллигига чалинган хайвонларда кузатиладиган белгилар:\nҚутуриш касаллигига чалинган хайвонлар тажовузкор бўлиб, дуч келган хайвонлар ва одамларга ташланади, тишлашга, тирнашга харакат қилади, ёруғликдан қўрқади, қоронғу жойга кириб олишга харакат қилади, эгаси чақирганда олдига келмайди, овқатланишдан бош тортади, тўғри келган жисмларни оғзига солиб, ютади, кейинчалик ютиниши қийинлашади, оғзидан жуда кўп сўлак оқади, безовта бўлади, товуши буғилиб, йўқола бошлайди ва орқа оёқлари харакатланмай қолади, яъни фалажланиш холатлари кузатилади.\nЎтказилган тажрибалар натижасида шу нарса аниқланганки, қутурган хайвоннинг сўлаги касалликнинг клиник аломатлари пайдо бўлмасдан 10 кун олдин зарарли бўлиши мумкин экан. Демак, касал хайвонлардан ташқари кўринишидан соғлом кўринган хайвонларнинг сўлаги хам танамизга тегишидан сақланиш керак.\nСиз агар ит ва бошқа уй хайвонларида касалликнинг шундай белгиларини кузатсангиз, дархол ветеринария врачига мурожаат этинг!\nАгар хайвонлар томонидан жарохатланганда нима қилиш керак?\nАгар хайвонлар томонидан жарохатланганда зудлик билан тиббий ёрдамга мурожаат қилиш керак, жарохат тананинг қайси қисмида жойлашганлиги ва унинг оғир, енгиллигига қараб врач даволаш муолажаларини белгилайди. Хайвонлардан жарохатланган хар бир фуқаро врач айтганларини тўла тўкис бажариши лозим.\nДаволаниш даврида белгиланган профилактик эмлашни ўзбошимчалик билан тўхтатиб қўйиш, оғир куч талаб қиладиган мехнат билан шуғулланиш, иссиқ хаво хароратда кўп юриш хамда спиртли ичимликлар истеъмол қилиш (ва х.) қатьиян ман этилади.\nХайвонлардан жарохатланган фуқароларга Урганч шахрида Марказий поликлиникада, вилоят шошилинч тез тиббий ёрдам марказида, туманларда эса туман тиббиёт бирлашмалари травматология ёки жаррохлик бўлимларида тиббиёт ходимлари Сизга бепул хизмат кўрсатадилар.\nҚутуриш касаллигини олдини олиш учун нималар қилиш керак:\n-Аввало ит сақловчи фуқаролар уйда сақланаётган итларнинг руйхатдан ўтказиб, хар йили белгиланган муддатларда уларни қутуришга қарши мажбурий эмлатиш керак;\n-Агар бирор ит ёки бошқа уй хайвонлари қутурганлигига гумон қилинса, дархол ветеринария хизматига хабар бериш керак;\n-Агарда бирорта хайвон Сизга жарохат етказса зудлик билан тиббий ёрдамга мурожаат қилиш хамда ушбу жарохат етказган хайвонни хар-хил йўллар билан ўлдириб ташламасдан ветеринария хизматига хабар бериш лозим, агарда ушбу жарохат етказган хайвон турли хил йўллар билан йўқ қилиб, ташланса жарохатланган фуқарога нисбатан даво муолажаларини ўтказишда бир қанча қийинчиликлар туғдиради;\n-Хайвонлар томонидан жарохатланганда (тишласа, тирнаса) зудлик билан тиббий ёрдамга мурожжат қилиш керак;\n-Агарда кўчаларда дайди ва қаровсиз хайвонлар аниқланса зудлик билан худудий Ободонлаштириш бошқармаси қаровсиз қолган хайвонларни тутиш бўлимига хабар бериш керак;\n-Ит ва мушук сақлаш қоидаларга тўлиқ риоя қилиш, уларни тоза сақлаш, дайди хайвонлар билан алоқада бўлишга йўл қўймаслик, вақти-вақти билан ветеринария кўригидан ўтказиб туриш;\n-Айниқса ёш болаларни ит ва мушуклар билан ўйнаганда назоратсиз қолдирмаслик чораларини кўриш;\nБаьзи кишилар хонадонларидаги итлар касал бўлса ёки боқаолмаса, уларни кўчага хайдашади ёки қаерларгадир ташлаб келишади. Шундан кейин бу итлар қаровсиз, дайди итларга айланиб қолади. Дайди итлар эса қутуриш касалигнинг манбаи сифатида атрофдагилар учун хавф туғдиради.\nАгарда Сизда шундай холат учраса (ит керак бўлмай қолганда) ушбу итни худудий Ободонлаштириш бошқармаларига топширишингиз мумкин;\nҲайвон тишлашидан жабрланган одамнинг қутуриш касаллигидан асрашнинг ягона йўли-бу қутуришга қарши ўз вақтида эмлатишдир.\nҚутуриш – бедаво дард эканлигини бир лаҳза ҳам унутмаслигимиз керак.\n« ҚРИМ-КОНГО ГЕМОРРАГИК ИСИТМА КАСАЛЛИГИДАН САҚЛАНИНГ!\nЛейшманиозлар ва уларнинг профилактикаси. »


Ўзбекистонга қор ва 17 даража совуқ кириб келмоқда - Daryo\n20:51, 01.02.2019 423859\nЎзбекистонга қор ва 17 даража совуқ кириб келмоқда\nГидрометеорология хизмати маркази 3—6 февраль кунлари Ўзбекистонда бўладиган об-ҳаво ҳақида маълумот берди, деб ёзади Sputnik.\nЯкшанба куни Тошкент ва Сирдарё вилоятларида ҳаво ўзгариб туради, 3 февраль куни ёмғир ёғиши мумкин. 5 февраль куни айрим жойларда ёмғир ёғиб, қорга айланиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, 4—5 февраль кунлари эса баъзи жойларда 15-20 м/с гача кучайиши мумкин. Ҳаво ҳарорати 3—4 февраль кунлари 0…+5, 5—6 февралда эса -7…-12 даража бўлади. 3 февраль куни кундузи +10…+15, 4-6 февралда -2...-7 даража бўлади.\nСамарқанд ва Жиззах вилоятларида ҳам ҳаво ўзгариб туради. 3 ва 6 февраль кунлари ёғингарчилик бўлмайди. 4 февралда айрим жойларда ёмғир, 5 февраль куни эса қор ёғади. Туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, 4-5 февраль кунлари эса баъзи жойларда 15-20 м/с гача кучайиши мумкин. Ҳаво ҳарорати 3-4 февраль кунлари 0…+5, 5-6 февралда эса -7…-12 даража бўлади. 3 февраль куни кундузи +10…+15, 4-6 февралда -2...-7 даража бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Айрим жойларда туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади. Ҳаво ҳарорати 3-4 февраль кунлари кечаси 0…-7, кундузи +2…+7, 5-6 февраль кунлари кечаси -9…-17, кундузи -3…-10 даража бўлади.\nБухоро ва Навоий вилоятларида ҳам ҳаво ўзгариб туради, 3 ва 6 февраль кунлари ёғингарчилик бўлмайди. 4 февралда айрим жойларда ёмғир, 5 февраль куни эса қор ёғади. Ғарбий шамол йўналишини ўзгартириб, шарқдан 7-12 м/с тезликда эсади, 4-5 февраль кунлари эса баъзи жойларда 15-20 м/с гача кучайиши мумкин. Ҳаво ҳарорати 3 февраль куни кечаси -3…+2, кундузи +10…+15, 4 февралда кечаси 0…+5, кундузи +3…+8 даража бўлади. 5-6 февраль кунлари кечаси -7…-12, кундузи -2…-7 даражани ташкил қилади.\nҚашқадарё ва Сурхондарё вилоятларида ҳаво ўзгариб туради, 3 ва 6 февраль кунлари ёғингарчилик бўлмайди. 4 февралда айрим жойларда ёмғир, 5 февраль куни эса қор ёғади. Ғарбий шамол йўналишини ўзгартириб, шарқдан 7-12 м/с тезликда эсади, 4-5 февраль кунлари эса баъзи жойларда 15-20 м/с гача кучайиши мумкин. Ҳаво ҳарорати 3-4 февраль кунлари кечаси 0…+5, 5-6 февраль кунлари 5…-10, 3 февраль куни кундузи +10…+15, 4-6 февралда 0…-5 даража бўлади.\nАндижон, Наманган ва Фарғона вилоятларида ҳаво ўзгариб туради, 3-4 февраль кунлари ёғингарчилик бўлмайди. 5-6 февраль кунлари айрим жойларда қор ёғади. Баъзи жойларда туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, 4-5 февраль кунлари эса баъзи жойларда 15-20 м/с гача кучайиши мумкин. Ҳаво ҳарорати 3 февраль куни кечаси 0…+5, 4-6 февраль кунлари 3…-8, 3-4 февраль кунлари кундузи +10…+15, 5-6 февралда 0…-5 даража бўлади.\nРеспубликанинг тоғли ҳудудларида ҳаво ўзгариб туради, ёғингарчилик бўлиб, туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, 4-5 февраль кунлари эса баъзи жойларда 15-20 м/с гача кучайиши мумкин. Ҳаво ҳарорати 3-4 февраль кунлари кечаси -3…+2, кундузи 0…+5, 5-6 февраль кунлари кечаси -13…-18, кундузи -10…-15 даража бўлади.\n23:54, 20.06.2020 236227\n11:11, 18.06.2020 163094\n19:44, 03.06.2020 174202\n20:11 Бугун 2618\n20:04 Бугун 1955\n19:48 Бугун 9870\n19:33 Бугун 7781\n22:11, 06.08.2020 156905\n23:58, 06.08.2020 129479\n00:15 Бугун 129658\n19:03, 07.08.2020 120120


ПИИ АО «Kogon Yog'-Ekstraksiya zavodi»\nГорячая линия для связи с акционерами и с инвесторами\n+998(65) 522-24-60 kogonyog@mail.ru\nПредмет и цели деятельности общества\nДеятельность масложировых предприятии\nКоллегиальные органы (комиссии, советы, комитеты)\nИтоги голосования по принятым на ОСА решениям\nФинансовая отчетность общества\nСведения о выплатах исполнительному органу\nСведения о выплатах наблюдательному совету\nПриобретенные обществом акции\nПИИ АО «Kogon Yog'-Ekstraksiya zavodi» > Существенные факты >\nPosted by Istam on 02.07.2018\nХорижий инвестиция иштирокидаги“Kogon Yog’-Ekstraksiya zavodi”акциядорликжамияти\nХИИ “Kogon Yog’-Ekstraksiya zavodi” АЖ\nЎз.Р., Бухоро вилояти, Когон шаҳри, А.Темур кўчаси, 5-а уй\n200701, Ўз.Р., Бухоровилояти, Когон шаҳри, А.Темур кўчаси, 5-а уй\n30 июн 2018 йил\n1 июл 2018 йил\nБухоро вилояти, Когон шаҳри, А.Темур кўчаси, 5-а уйда жойлашган«Kogon Yog-Ekstraksiya zavodi» АЖ мажлисларзали\nАкциядорлар умумий йиғилиши регламентини тасдиқлаш.\n«Kogon Yog’-Ekstraksiya zavodi» АЖнинг 2017 йилдаги молия-хўжалик фаолияти якуни бўйича бош директор ҳисоботини эшитиш ва тасдиқлаш.\n«Kogon Yog’-Ekstraksiya zavodi» АЖ кузатув кенгашининг ваколат доирасига кирадиган масалалар юзасидан, шу жумладан, жамиятни бошқаришга доир қонун ҳужжатларида белгиланган талабларга риоя этилиши юзасидан ҳисоботини эшитиш.\n«Kogon Yog’-Ekstraksiya zavodi» АЖнинг 2017 йил якуни бўйича жамият тафтиш комиссиясининг хисоботини эшитиш.\n«Kogon Yog’-Ekstraksiya zavodi» АЖнинг 2017 йил якуни бўйича йиллик ҳисоботини, шу жумладан бухгалтерия баланси, фойда ва зарарлар тўғрисидаги ҳисоботларини тасдиқлаш.\n«Kogon Yog’-Ekstraksiya zavodi» АЖнинг 2017 йил якуни бўйича жамият ташқи аудиторининг хулосасини тасдиқлаш.\n.«Kogon Yog’-Ekstraksiya zavodi» АЖинг 2017 йил якуни бўйича корпоратив бошқарув тизимини баҳолаш бўйича мустақил баҳолаш ташкилоти ҳисоботини кўриб чиқиш.\n«Kogon Yog’-Ekstraksiya zavodi» АЖнинг 2017 йил якуни бўйича олинган соф фойдасини тақсимлаш ва дивидендлар миқдорини, уни тўлаш шакли, муддати ва тартибини тасдиқлаш.\n«Kogon Yog’-Ekstraksiya zavodi» АЖнинг 2018 йил учун мўлжалланган бизнес-режасини тасдиқлаш.\n«Kogon Yog’-Ekstraksiya zavodi» АЖнинг янги таҳрирдаги Уставини тасдиқлаш.\n«Kogon Yog’-Ekstraksiya zavodi» АЖ ички корпоратив хужжатларни тасдиқлаш.\nКузатув кенгаши аъзоларини сайлаш.\n«Kogon Yog’-Ekstraksiya zavodi» АЖ тафтиш комиссияси аъзоларини сайлаш.\n«Kogon Yog’-Ekstraksiya zavodi» АЖ бош директорини сайлаш.\n«Kogon Yog’-Ekstraksiya zavodi» АЖ ижроия органининг аффилланган шахслари билан тузиладиган битимларни ёки йирик битимларни мустақил амалга ошириши учун жамиятнинг жорий хўжалик фаолияти билан боғлиқ битимларни аниқлаш ва уларнинг тузилишини маъқуллаш тўғрисида.\nСаноқ комиссияси аъзолари қуйидагича тасдиқлансин: Хамроев Отабек Рахматович – Хуқуқшунос,\nМухиддинова Гульнора Мехриддиновна – Ижро назорати, Раззоқова Гулжамол хамроевна – Архивчи\nБақоева Нигина Бахриддиновна- Хисобчи, Мирзаев Ғайбулло Низомович — Хисобчи\n«Kogon Yog’-Ekstraksiya zavodi» АJ акциядорларининг умумий йиғилиши регламенти қуйидагича тасдиқлансин:- Акциядорларни рўйхатга олишнинг бошланиши 09-00.- Акциядорларни рўйхатга олишнинг тугатиш 11-00.- Санок комиссиясини хисоботи учун 3 дақиқа. -Йиғилиш президиумини, санок комиссиясини ва котибини сайлаш учун 3 дақиқа. -Хисоботлар учун 5-7 дақиқа. (хар бирига) -Йиғилиш кун тартибидаги қолган масалаларга 5 дақиқадан 7 дақиқагача вақт. -Кун тартибидаги масалалар юзасидан бюллетенга овоз бериш 3 дақиқа. -Овозларни санаб чиқиш ва санок комиссиясини овоз бериш натижалари тўғрисидаги хисоботига 10 дақиқа вақт.\n«Kogon Yog’-Ekstraksiya zavodi» АЖнинг 2017 йилдаги молия-хўжалик фаолияти якуни бўйича бош директор ҳисоботи тасдиқлансин.\n«Kogon Yog’-Ekstraksiya zavodi» АЖ кузатув кенгашининг ваколат доирасига кирадиган масалалар юзасидан, шу жумладан, жамиятни бошқаришга доир қонун ҳужжатларида белгиланган талабларга риоя этилиши юзасидан ҳисоботи маълумот учун қабул қилинсин.\n«Kogon Yog’-Ekstraksiya zavodi» АЖнинг 2017 йил якуни бўйича жамият тафтиш комиссиясининг ҳисоботи маълумот учун қабул қилинсин.\n«Kogon Yog’-Ekstraksiya zavodi» АЖнинг 2017 йил якуни бўйича йиллик ҳисоботини, шу жумладан баланс, молиявий натижалар, фойда ва зарарлар тўғрисидаги ҳисоботлари иловага мувофиқ тасдиқлансин.\n«Kogon Yog’-Ekstraksiya zavodi» АЖнинг 2017 йил якуни бўйича жамият ташқи аудитори “Trans – Audit – A” МЧЖ аудиторлик ташкилотининг хулосаси маълумот учун қабул қилинсин.\n«Kogon Yog’-Ekstraksiya zavodi» АЖнинг 2017 йил якуни бўйича корпоратив бошқарув тизимини баҳолаш бўйича “Trans – Audit – A” МЧЖ аудиторлик ташкилотининг ҳисоботи маълумот учун қабул қилинсин.\nХИИ “Kogon Yog’-Ekstraksiya zavodi” АЖнинг 2017 йил якуни билан олинган 3 154 946 минг сўмлик соф фойдаси қўйидаги тартибда тақсимлансин:\n1.Заҳира фондини шакллантириш учун – 5,0 % (157 747 300сўм); Дивидендларга – 50,48 % (1 592 896 952сўм); Ишлаб чиқаришни ривожлантиришга – 45 % (1 404 301 748 сўм); 2.Жамият акциядорларининг ҳар бир дона оддий акциясига 31 (ўттиз бир) сўмдан, жамият акциядорларининг ҳар бир дона имтиезли акциясига 85 (саксон беш) 89 (саксон тўққиз) тийин жами 1 592 896 952 сўм дивиденд тўлансин. 3. Акциядорларга тўланадиган дивиденд тўловлар акциядорларнинг пластик карточкалари ёки хисоб рақамларига пул кўчириш йўли билан 2018 йил 1 июлдан 2018 йил 30 августга қадар (60 кунда) амалга оширилсин. Акциядорлар томонидан белгиланган муддатда талаб қилиб олинмаган дивидендлар ушбу муддат тугагандан кейин, лекин учйилдан кўп бўлмаган даврда тўланиши мумкин. Уч йил ичида талаб қилиб олинмаган дивидендлар жамият иҳтиёрида қолиши белгилаб қўйилсин. 4. Дивидендлар биринчи навбатда имтиёзли акцияларга тўланади. Норезидент акциядорларнинг ёзма талабига кўра уларга ҳисобланган дивидендларни улар томондан кўрсатиладиган банк ҳисоб рақамига тўлансин.\n“Kogon Yog’-Ekstraksiya zavodi” АЖ 2018 йил учун ишлаб чиқилган бизнес-режаси иловага асосан тасдиқлансин.\nЖамиятнинг янги таҳрирдаги устави тасдиқланмасин.\n“Kogon Yog’-Ekstraksiya zavodi“ АЖ ички корпоратив хужжатлари тасдиқлансин.\n2018 йил Кузатув кенгаши аъзолигига қуйидаги номзодлар сайлансин:1. Умиров Дильшод Муминович\n2. Ўтаев Тўлқин Рўзимуродович 3. Шодмонқулов Шерзод Аблакулович 4. Мирахмедов Мирсаид Ибрагимович 5. Садирдинов Жасурбек Муроджон ўғли 6. Акбаралиев Шавкат Турсуналиевич 7. Мамажонов Дилшод\n2018 йил тафтиш комиссияси таркибига қуйидаги номзодлар сайлансин: 1. Самандаров Талъат Юлдашевич, 2. Жовлиев Шухрат Норбобоевич, 3. Абдурахимов Ахрор Анварович\n1.“Kogon Yog’-Ekstraksiya zavodi“ АЖ бош директори этиб Фозилов Санжар Хакимович сайлансин.\n2.С.Фозилов билан мехнат шартномаси 1 йил муддатга тузилсин.\nЖамият ижроия органининг аффилланган шахслар билан тузиладиган битимларни ва йирик битимларни мустақил амалга ошириши учун жамиятнинг жорий хўжалик фаолияти билан боғлиқ битимлари маъқулланмасин.\nWritten by Istam\nАрхивы Выберите месяц Июнь 2021 (1) Май 2021 (3) Ноябрь 2020 (4) Октябрь 2020 (1) Сентябрь 2020 (1) Август 2020 (1) Июль 2020 (1) Июнь 2020 (2) Май 2020 (1) Январь 2020 (2) Ноябрь 2019 (5) Октябрь 2019 (2) Сентябрь 2019 (3) Август 2019 (1) Июль 2019 (1) Июнь 2019 (1) Май 2019 (2) Апрель 2019 (1) Февраль 2019 (6) Январь 2019 (1) Ноябрь 2018 (5) Август 2018 (1) Июль 2018 (6) Июнь 2018 (1) Май 2018 (1) Апрель 2018 (1) Февраль 2018 (1) Январь 2018 (7) Декабрь 2017 (1) Ноябрь 2017 (1) Октябрь 2017 (5) Сентябрь 2017 (1) Июль 2017 (4) Июнь 2017 (5) Май 2017 (2) Апрель 2017 (3) Март 2017 (1) Февраль 2017 (2) Январь 2017 (2) Ноябрь 2016 (3) Сентябрь 2016 (10) Август 2016 (1) Июль 2016 (6) Июнь 2016 (3) Май 2016 (2) Январь 2016 (1) Октябрь 2015 (2) Август 2015 (2) Июль 2015 (1) Июнь 2015 (6)\nПоддержка сайта Istam Obidov Создание сайтов +998(93)609-19-87\nГосударственные программы :


Каримов нега Ғарбга саëҳатни ëқтирмайди?\nЎз қозоқ ҳамкасбидан фарқли Ислом Каримов¸ аксар Ғарб пойтахтларига ҳозирга қадар бир марталик сафар билан чекланмоқда.\nДунëнинг 120 дан ошиқ давлати раҳбари иштирокида ўтаётган БМТ Бош ассамблеясининг жорий йиғинида Ўзбекистон президенти иштирок этмаëтир. Бундан эса¸ Каримовнинг бу каби олиймақом йиғинлардан нега кўпдан оëғи тортилиб қолди¸ деган савол туғилмоқда.\nПрезидент Каримов сўнгги бор БМТ Бош ассамблеяси минбаридан туриб халқаро жамоатчиликка мурожаат қилганида¸ унинг гапларида бугунги кун нуқтаи-назаридан ҳам анча долзарб ва мантиқли ғоялар бўлганини инкор қилиб бўлмайди.\nАфғонистондаги террорчиларнинг нафақат Марказий Осиё, балки бир кун келиб бутун дунё учун муаммога айланишини қайта-қайта таъкидлаган Каримов 11 сентябр воқеаларини башорат қилгандай эди.\nЎзбекистон матбуоти Каримовнинг халқаро террорчиликка қарши кураш бўйича илгари сурган фикрлари етарлича эътирборга олинмаганини ҳамон гоҳ-гоҳида эслатиб туради. Каримовнинг БМТ Бош ассамблеяси анжуманларига қизиқиши йўқолганини шу каби ўзига хос араз билан изоҳлаш мумкиндир. Аммо 2000 йилдан буён Ўзбекистон раҳбарининг умуман Ғарб давлатларига сафарларни қисқартиргани ҳам инобатга олинса, бунинг ўзгача сабаблари ҳам ўртага чиқади.\nЎзбекистон Ташқи ишлар вазирлиги маълумотларига кўра, сўнгги тўққиз йил давомида Каримов АҚШ, Германия, Словения, Литва, Латвия, Полша ва НАТО нинг алоҳида таклифига биноан Руминияга сафар қилиш билан чекланган. Марказий Осиё бўйича таҳлилчи, Санобар Шерматова Каримов сафарларининг асосий қисми Ўзбекистон мустақиллигининг биринчи 10 йилига тўғри келганини табиий жараëн деб айтади.\n- Ўзбекистон эндигина мустақил давлатга айланиб, дунё давлатлари билан алоқаларни ўрната бошлади ва дунёни кўрди. Совет иттифоқи қулаганидан сўнг Ғарб давлатлари билан алоқаларни ўрнатиш учун ҳеч қандай ғоявий тўсиқлар қолмади¸ дейди Шерматова.\nАммо аста-секин Ғарб билан алоқаларни яхшилаш йўлидаги ғоявий тўсиқларни Каримовнинг ўзи пайдо қилди¸ дейиш мумкин. Ғарб давлатларига сафар қилишни ўзининг энг севимли юмушига айлантирган Қозоғистон президенти Нурсултон Назарбоев билан солиштирганда бу борадаги Каримовнинг имкониятлари анча чекланиб қолди, дейди Қозоғистоннинг Хитойдаги собиқ элчиси Мурод Авезов.\n- У ёки бу президент ташрифининг хуш кўрилиши унинг қайси давлатга сафар қилаётганига боғлиқдир. Инсон ҳуқуқлари, демократия, фуқаролик эркинлиги ғоялари амалда кучли ҳаётга тадбиқ этилган давлатлар минтақамиз етакчиларинининг келишини унча хуш кўрмайдилар. Айниқса¸ гапи қилаётган ишига тескари бўлаётган Каримовнинг Назарбоевга қараганда имкониятлари анча чекланган¸ дейди Мурод Авезов.\nАгар яна Ўзбекистон Ташқи ишлар вазирлиги маълумотларига мурожаат қилсак, улардан презедент Каримовнинг аксар Ғарб давлатларига бир марталик ташриф билан чеклангани кўрилади. Бундан АҚШ, Германия ва айрим Европа давлатларигина мустасно. Бироқ президент Назарбоевнинг ўз президентлиги даврида аксар Ғарб давлатларига қайта-қайта боргани кузатилади. Қозоғистон Ташқи ишлар вазирлиги расмийси Илёс Умаров¸ Назарбоевнинг бугунги ташрифлари¸ айниқса ўзгача аҳамият касб этаётганини айтади.\n- Мен сизга тўғрисини айтаман. Илгари ёш давлат сифатида президентимизнинг сафарлари протокол доирасидаги танишув характерига эга бўлган бўлса, ҳозир бу ташрифлар анча салмоқли аҳамият касб этмоқда. Бундай ташрифлар ҳозирда иқтисодий ва барча соҳадаги ҳамкорликни қамраб олувчи икки томонлама ҳужжатларнинг имзоланиши билан якун топмоқда¸ дейди Қозоғистон Ташқи ишлар вазирлиги мулозими.\nНазарбоевдан фарқли президент Каримов аксар Ғарб давлатларига¸ президент ва ҳукуматлар алмашган бўлсада¸ бир марталик сафар билан чекланмоқда.\nСобиқ дипломат Алишер Таксанов бу каби мисолларни Ўзбекистон билан жиддий алоқа қилишга Ғарбда иштиёқ йўқлиги билан тушунтиради.\n- Каримов ўз сафарларини мақсадга мувофиқ¸ деб ҳисобламай қўйган. У қаерга бормасин турли дастурларни, сармоя лойиҳаларини таклиф этади. Лекин аслида Ўзбекистондаги сармоя муҳити ҳақида яхши хабардор Ғарб давлатлари оғзи куйиб қолишни истамайдилар. Улар Каримовнинг авторитар раҳбар эканини яхши тушунган ҳолда унинг ташаббусларини жавобсиз қолдиради¸ дейди Алишер Таксанов.\nПрезидент Каримовнинг нима боис узоқ хориж сафарларини хуш кўрмаслиги мамлакатдаги ички вазият ва Каримовнинг қўрқуви билан боғлиқ бўлиши мумкинлиги ҳам алоҳида тилга олинади. Жорий йил май ойида унинг Испания ва Бразилияга сафари арафасида Андижон ва Хонободда жангариларнинг қуролли ҳужумлари содир бўлган эди. Қозоғистоннинг собиқ Бош вазир ўринбосари Балташ Турсимбоев шу ўринда ўзининг Каримов билан бўлган суҳбатларидан бирини эслайди.\n- Каримов эндигина президент бўлган вақтда биз Чимкентда учрашдик. Мен ундан "Нега бу учрашувга бутун ҳукумат аъзолари билан келдингиз?" деб сўрадим. У бир оз жилмайди-да, кейин бирдан жаҳл билан "Мен бу одамларга ишонмаганим учун уларни ташлаб келолмадим", деб жавоб қайтарди. Назаримда¸ у ҳозиргача ўз атрофидагиларига ишонишга ўрганмаган¸ дейди собиқ Бош вазир ўринбосари Балташ Турсимбетов.\n2005 йил Андижон воқеаларидан сўнг, Ғарб давлатлари томонидан қораланган президент Каримов АҚШ ва Европа Иттифоқи билан алоқаларни чеклаган эди. Бироқ бугунга келиб бу алоқаларнинг қайта тикланиши “Энди¸ керак бўлса¸ ўзинг кел” усулида бормоқда, дейди Алишер Таксанов. Аммо бу ҳам унинг фикрича, узоқни кўзламаган бир ташқи сиёсатга ўхшаб кетмоқда.\n- Сизга Афғонистон муаммосининг ечими керакми? Истасангиз ҳам¸ истамасангиз ҳам ёнимга ўзингиз келасиз, деб ўйлаяпти Каримов. Лекин Америка биздан ҳамон олисда ва истаган вақтда армиясини йиғиштириб Афғонистондан чиқиб кетади. Ўшанда Каримов президент бўлмаслиги ҳам мумкин¸ лекин Ғарб билан нормал муносабатларни ўрната олмаган Ўзбекистон жорий муаммолар қаршисида қолаверади¸ дейди собиқ дипломат.


22:36 24 Ноябр 2020\n17:03 12.05.2018 Ҳавола олиш\nОлмазор, Учтепа ва Сергели туманларига ҳокимлар тайинланди.\nТОШКЕНТ, 12 май — Sputnik. Бугун Тошкент шаҳрининг учта туманига ҳокимлар тайинланди. Бу ҳақда шаҳар ҳокимлиги матбуот хизмати хабар берди.\nАтамухамедов Шуҳрат Махамадназимович Учтепа тумани ҳокими лавозимига тайинланди. У 1975 йил Тошкент шаҳрида туғилган. Тошкент электротехника алоқа институти ва Ўзбекистон Республикаси Президенти ҳузуридаги Давлат ва жамият қурилиши академиясини тамомлаган.\nТайинловга қадар "Ўзбекистон почтаси" акциядорлик жамияти бош директори, аввалроқ Ўзбекистон Республикаси Вазирлар Маҳкамаси Ахборот тизимлари ва телекоммуникациялар масалалари ахборот-таҳлил департаменти Ахборот-коммуникация технологияларини ривожлантириш масалалари шўъбасининг мудири бўлиб ишлаган.\nШунингдек, Ҳусанов Нозим Бахтиёрович Сергели тумани ҳокими лавозимига тайинланди. У бунга қадар Тошкент шаҳар ҳокимининг иқтисодиёт ва тадбиркорлик масалалари бўйича биринчи ўринбосари лавозимида ишлаган.\nУ 1976 йил Тошкент вилояти, Зангиота туманида туғилган. Тошкент автомобиль-йўллар институти ва Тошкент молия институти, Ўзбекистон Республикаси Президенти ҳузуридаги Давлат ва жамият қурилиши академиясини тамомлаган.\nНозим Ҳусанов "Микрокредитбанк" очиқ акциядорлик-тижорат банки бошқаруви раиси, Тошкент шаҳар ҳокимининг иқтисодий ва ижтимоий ривожлантириш, хизматлар соҳаси ва тадбиркорлик масалалари бўйича ўринбосари лавозимларида ишлаган.\nРаҳмонов Бахтиёр Султонович Олмазор тумани ҳокими этиб тайинланди. Бунга қадар у Сергели тумани ҳокими лавозимида ишлаган.\nБахтиёр Раҳмонов 1959 йил Тошкент вилоятида туғилган. Киев муҳандислик-қурилиш институтини тамомлаган.\nМиробод тумани ҳокими ва Тошкент шаҳар ҳокимининг капитал қурилиш масаласи бўйича биринчи ўринбосари лавозимларида ишлаган.


"Ёнғин Ўзбекистон ҳудудига ўтмаган"\nЎзбекистоннинг "Қалам тўқай" ўрмон хўжалигига ўт кетгани ҳақидаги хабарни Ўзбекистон томони рад этди.\n23 март куни тожикистонлик чегарачилар Сўғд вилоятидаги чегара чизиғидаги хас-хашакни йиғиб ўт қўйган. Бироқ олов тезда ёйилиб, “Қалам тўқай” ўрмонига туташгани ҳақидаги хабарни дастлаб 7 апрел куни Қирғизистонда чиқдиган "Белый парус" Интернет нашри тарқатди.\n"Кечга бориб, олов 300 метр кенгликда 7 километр масофага ёйилган. Ашт тумани марказидан ўт ўчирувчи машиналар ва Қалам, Пахтакор, Қирққудуқ қишлоқлари аҳолиси ёрдамида тонгга бориб оловни ўчиришга муваффақ бўлинган. Ёнғин Ўзбекистоннинг энг сўлим гўшаларидан бири бўлган “Қалам тўқай” ўрмон хўжалигидаги барча ўсимлик ва ҳайвонот дунёсини нобуд қилди", дейилади хабарда.\nТожикистоннинг Ўзбекистонга чегарадош Қамчи (собиқ Сервак) қишлоғида яшовчи Маҳрамжон ёнғин ҳақидаги хабарни тасдиқлаб, унинг даҳшатли бўлганини айтади:\n- Сўғд вилоятидаги Ашт туманидаги Ўзбекистонга чегарадош Сервак (ҳозирги Қамчи - таҳр.) қишлоғида яшайман. Биздан Қўқонга жуда яқин. Яхши тўқайзор бор эди, қандайдир ёнғин чиқиб кетди, ҳамма нарса ёниб кул бўлди. Ўзи 320 гектар ер эди, шунинг ярми ёниб кетди,- деди тожикистонлик Маҳрамжон.\nБироқ Фарғона вилояти табиатни муҳофаза қилиш қўмитаси раиси ўринбосари Муҳаммадали Маҳмудов Озодлик билан суҳбатда Ўзбекистон ҳудудида ёнғин содир бўлганини рад қилди:\n- Мен Қўқон шаҳар ўрмон хўжалиги бошлиғи Хўжаев Мансурхўжа ака билан гаплашдим. Ҳақиқатан ҳам 23 март куни дарёнинг нариги юзида ёнғин бўлгани тўғри экан. Лекин у жой Ўзбекистонга қарашли эмас экан. Собиқ иттифоқ даврида бу ўрмон Ўзбекистонга тегишли экану, бироқ мустақилликдан кейин давлатлараро келишувга мувофиқ Тожикистонга берилган экан. Ўша жойда ёнғин бўлган. Лекин ўрмон хўжалигининг бошлиғи бизнинг бир туп ҳам дарахтимиз ёнгани йўқ, деб айти,- деди Фарғона вилояти табиатни муҳофаза қилиш қўмитаси раиси ўринбосари Муҳаммадали Маҳмудов.\nНаманган вилояти табиатни муҳофаза қилиш қўмитаси раиси ўринбосари Қодиржон Пўпижонов ҳам вилоят ҳудудида “Қалам тўқай” ўрмон хўжалиги Ўзбекистонга тегишли эмаслигини айтади:\n- Агар Ашт тумани Наманган билан чегарадош бўладиган бўлса, бизда ундай ўрмон хўжалиги ҳам йўқ, ёнғин ҳам бўлгани йўқ,- деди Наманган вилояти табиатни муҳофаза қилиш қўмитаси раиси ўринбосари Қодиржон Пўпижонов\nТожикистоннинг Сўғд вилояти табиатни муҳофаза қилиш қўмитаси ўрмон хўжалиги бошлиғи Сангинбой Қурбонов Озодлик билан суҳбатда, ёнғин Тожикистон ҳудудида содир бўлганини тасдиқлади. Лекин, деди у, тожик чегарачиларининг ёнғин чиқишига сабабчи эканига оид хабар ҳаиқатдан йироқ:\n- 18 гектар майдон ёнди. Бироқ ёнғин қаердан келиб чиққанлиги ҳозирча аниқ эмас. Ёш болалар ўт ўйнаган бўлиши ҳам мумкин. Бу олов Ўзбекистон ҳудудига ўтганми ёки йўқми, бунисини аниқ айтолмайман. Ҳали бу жойларда чегара чизиғи тортилмаган. Махсус комиссия бу фалокат сабабларини ўрганиб чиқяпти. Лекин ёнғин чиққан жой Ашт тумани ўрмон хўжалигига тегишли,- деди Сўғд вилояти табиатни муҳофаза қилиш қўмитасининг ўрмон хўжалиги бошлиғи Сангинбой Қурбонов.


Фурқат Юсуповдан: 2015 йилнинг “5”лари. Роналду, Мессидан Бабаянгача… » Скачать музыку бесплатно новинки музыки 2016-2017\nФурқат Юсуповдан: 2015 йилнинг “5”лари. Роналду, Мессидан Бабаянгача…\nКомментариев: 0 Просмотров: 292 Дата: 14-01-2016, 03:20 Ортда қолган 2015 йил "беш"ларга бой бўлди. Биз ана шундай "бешли" воқеаларга тўхталиб ўтишни жоиз деб топдик.1. “Пента-трик”ка эришганлар 2015 йилда Испания, Германия ва Англия чемпионатида тўп сурувчи футболчилар бир ўйинда бештадан гол уришга муваффақ бўлишди. Бу борада “Реал” ҳужумчиси Роналду барчага ўрнак бўлди. У йил давомида 2 марта “Гранада” ва “Эспаньол”га қарши учрашувларда “пента-трик” қайд этди. “Бавария” ҳужумчиси Роберт Левандовски эса 9 дақиқа ичида рақиб посбонини беш бора ранжитган ҳолда, Гиннес рекордлари китобига ўз исм-шарифини киритиб қўйди. “Манчестер Сити” форварди Серхио Агуэрога эса 5 та гол уриш учун 20 дақиқа кифоя қилди.2. “Барселона”дан 5 та кубок Луис Энрике мураббийлик қилган “Барселона” учун 2015 йил жуда омадли кечди. Унинг шогирдлари Испания чемпионати ва кубоги, ҳамда Чемпионлар лигасида чемпионликка эришиб “требл” қайд этишди. Янги мавсумда эса Каталонияликлар бу совринлар қаторига Европа суперкубоги ва клублар ўртасидаги жаҳон чемпионлигини ҳам қўшиб қўйишди. Шу тариқа “Барса” 2015 йилни 5 та кубок билан якунлади!3. Мессининг “олтин тўп”лари 5 тага етди Жамоаси билан 5 та мусобақада зафар қучган Лионель Месси йил якунларига кўра “олтин тўп” совринига сазовор бўлди. Шу тариқа аргентиналикнинг олтиндан бўлган тўплари сони ҳам бештага етди. Жаҳон футболида Мессидан бошқа бирорта ҳам футболчи ҳали бу совринни 3 маратдан ортиқ қўлга кирита олмаган. Фантастика!4. Роналду бешинчи бор иккинчи “Реал” ҳужумчиси Криштиану Роналду “олтин тўп” сўровномасида Мессидан кейинги иккинчи ўринни эгаллади. Шу тариқа португалиялик фаолияти давомида бешинчи бор мазкур сўровномада иккинчи бўлди. Криш бундан олдин 2007, 2009, 2011, 2012 йилларда ҳам иккинчи ўрин билан чекланганди.5. Неймар охирги 7 йилдаги учинчи бўлган бешинчи “Барса”чи “Барселона” ҳужумчиси Неймар “олтин тўп” сўровномасида учинчи ўринни эгаллади. Шу тариқа “Барселона” футболчилари охирги 7 йил ичида бешинчи бор учинчи ўринни эгаллашди. Бундан олдин 2009, 2010, 2011, 2012 йилларда клуб футболчилари Хави ва Иньеста учинчи бўлишганди.6. Переснинг бешинчи “қўлқопи” 2009 йилда “Реал” президентлигига қайта сайланган Флорентина Перес 6,5 йил ичида бешта мураббийни тайинлашга улгурди. У 2009 йилда Пеллегрини,ни 2010 йили Моуриньони, 2013 йили Анчелоттини, 2015 йили Бенитесни ва 2016 йилда Зиданни “Реал” бош мураббийи сифатида таништирди. Кўрамиз Перес бешинчи “қўлқопини” қанча вақт кияр экан.7. Зидандан “бешли” дебют “Реал” бош мураббийига айланган Зинедин Зиданнинг дебют ўйини “Депортиво”га қарши тўғри келди. Зидан шогирдлари илк ўйиндаёқ 5:0 ҳисобида зафар қучиб, мураббийларига ажойиб совға тайёрлашди. Ҳозирча Зиданнинг биринчи иши “5” баҳога лойиқ. Мавсум охирида бу баҳо қандай кўриниш олар экан? Буни вақт кўрсатади.8. Олимпия термамизни охирги 2 йил ичида беш мураббий бошқарди Олимпия терма жамоамизни охирги 2 йил ичида нақ 5 та (!) мураббий бошқарди. Буни эшитиб ҳатто Перес ҳам ҳайрон қолса керак. Менданам кучлилар бор экан деб. Бир ярим йил ичида олимпиячиларимизга Миржалол Қосимов, Бахтиёр Ашурматов, Виктор Жалилов, Дилшод Нуралиев ва эндиликда Самвел Бабаян мураббийлик қилмоқда. Кўрамиз бу ўзгаришлар самара бериб, вакилларимиз Олимпиадага чиқа олишармикан.9. Бабаян ва термамиздан кетма-кет бешта ғалаба Миржалол Қосимов истеъфога чиқарилганидан сўнг, миллий терма жамоамиз бошқарув рулига Самвел Бабаян келди. Кутилмаган қарор ўзини оқлади. Ҳар ҳолда ҳозирча шундай. Терма жамоамиз 2015 йилда ўтказган охирги 5 та учрашувда ҳам рақибларини таслим қилди. Тўғри рақиблар у қадар кучли эмас эди. Бироқ ушбу ғалабалар термамизнинг ЖЧ саралаш босқичида кейинги босқичга чиқиши учун яхши имкониятни юзага келтирмоқда.Фурқат Юсупов


Аллоҳ таоло ҳар бир эркакка оила раҳбарлигини берган. У Зот Қуръони Каримда шундай марҳамат қилган:\n“Аллоҳ баъзиларини баъзиларидан устун қилгани ва молларидан сарфлаганлари учун эркаклар аёлларга раҳбардирлар” (Нисо сураси, 34-оят).\nУламоларимиз айтишадики, бу раҳбарлик зулм раҳбарлиги эмас, истаган пайтда истаган буйруқ бериш, аёли ва фарзандларининг хоҳлаган жойига уриш раҳбарлиги эмас, балки хизмат, устозлик, шароит қилиб бериш ва ҳимоя раҳбарлигидир. Зеро Пайғамбаримиз соллаллоҳу алайҳи васаллам муборак ҳадиси шарифларидан бирида: «Қавмнинг саййиди (бошлиғи) уларнинг хизматчисидир» деганлар. Абу Абдурроҳман ас-Суламий ривояти.\nМасжид имоми масжид қавмига хизмат қилади. Намозхонларнинг таҳорат олишлари, хотиржам намоз ўқишлари учун зарур бўлган шароитларни тайёрлайди, шу ишга бош бўлади. Масжиднинг иссиқ-совуқ сувларига, хонақоҳдаги гиламларнинг тозалигига эътибор беради.\nКорхона раҳбари ходимларига хизмат қилади, уларнинг қулай меҳнат қилишларига шароит қилиб бериб, техника хавфсизлиги қоидаларига амал қилишларини назорат қилади. Уларга ҳалолликни, омонатдорликни, садоқатни эслатиб, улар учун қайғуради.\nХонадон бошлиғи бўлган эркак оила аъзоларига хизмат қилади. Уларнинг эҳтиёжларини қондиришга, керакли нарсаларини олиб беришга уринади. Дунё ва охирати учун зарур нарсалар билан таъминлайди. Аёли ва фарзандлари бемор бўлсалар, уларни шифокорга кўрсатиб, дори-дармон олиб бериб, муолажаси учун елиб-югуради. Илм-маърифатли бўлишлари, Аллоҳни, Пайғамбарни, Қуръонни, Динни танишлари, ўрганишлари учун барча керакли китобларни, таълимга йўналтирилган дискларни олиб беради. Билмаган нарсаларини ўргатади. Оиладаги раҳбарлик мана шундай бўлади. Шунингдек, оила аъзоларининг диний кўрсатмаларга мувофиқ ҳаёт кечиришларини назорат қилиш, буни йўлга қўйиб бориш ҳам оила раҳбарининг вазифаси ҳисобланади.\nЧунки, Аллоҳ таоло Қуръони Каримда шундай марҳамат қилган:\n“Эй иймон келтирганлар! Ўзингизни ва аҳли аёлингизни ёқилғиси одамлару тошдан бўлган ўтдан сақланг. Унинг тепасида қўпол, дарғазаб фаришталар бўлиб, улар Аллоҳнинг амрига исён қилмаслар ва нимага буюрилсалар, шуни қилурлар” (Таҳрим сураси, 6-оят).\nХўш, дўзах оловидан ўзни ҳам, уларни ҳам сақлаш қандай бўлади? Албатта, дўзахдан узоқлаштирадиган ва жаннатга яқинлаштирадиган амалларни ўргатиш, шуларни ўрганишга шароит қилиб бериш билан ва ўрганганларига қанчалик амал қилишларини назорат қилиш билан бўлади.\nАёлимизнинг авратлари очиқ-ёпиқлигига жавоб берувчи ҳам, фарзандларимизнинг хулқу атворига ҳисоб берувчи ҳам оиланинг раҳбари бўлган биз эркаклардир.\nУшбу оятда Аллоҳ таоло дўзахнинг ёқилғиси одамлар ва тошлардан иборат эканлигини баён қилмоқда. Демак, ўша ёқилғиларнинг бири бўлиб қолмаслик учун ўзимиз ҳам дўзахдан узоқлаштирадиган ва жаннатга яқинлаштирадиган амалларни қилиб бориб, фарзандларимизга ҳам шуларни таълим берайлик!\nЎғлимиздан: “Усома ибн Зайдни танийсанми?” деб сўрайлик. Агар ўғлимиз “У одам қайси футбол командасида ўйнайди, дада?” деса, ўзимизга қабр кавласак ҳам бўлади.\n“Усома ибн Зайд буюк саҳобий Зайд ибн Ҳориса розияллоҳу анҳунинг ўғли бўлганлар. Пайғамбаримиз соллаллоҳу алайҳи васаллам Зайдни ҳам, унинг ўғли Усомани ҳам жуда қаттиқ яхши кўрганлар. Унинг онаси Умму Айман Пайғамбаримиз соллаллоҳу алайҳи васалламнинг энагалари бўлган. Набий соллаллоҳу алайҳи васаллам у аёлни тақдирлаб, «У онамдан кейинги онам. Аҳли байтимнинг қолгани», дер эдилар. У зот алайҳиссалом Усома ҳақида «Аҳлимнинг менга энг маҳбуби, батаҳқиқ, Аллоҳ унга инъом берган ва мен ҳам унга инъом берган шахс, Усома ибн Зайддир», деганлар” деб фарзандларимизга ўргатайлик!\nЎзимиз билмасак, шу каби тарихий воқеалар ёзилган Ислом тарихига оид китобларни сотиб олиб берайлик! Масалан, “Оламларга раҳмат Пайғамбар”, “Тарихи Муҳаммадий”, “Расулуллоҳ соллаллоҳу алайҳи васаллам”, “Сиз Пайғамбарни кўрганмисиз?”, “Ислом тарихи”, шунингдек, намозга оид “Мўминнинг меърожи”, “Мен ҳам намоз ўқийман”, тарбияга оид “Оилада фарзанд тарбияси” каби китобларни олиб бериб, намозни, динимиз тарихини, тарбия борасидаги қимматли маълумотларни, бу дин бизгача етиб келгунича кимлар жон фидо этганини ўзимиз ўрганиб, фарзандларимизга ҳам ўргатайлик! Шу каби илмий-маърифий китобларни олиб берсак улкан савобга эришамиз, бордию олиб бермасак, Аллоҳ таолонинг олдида гуноҳкор, фарзандларимиз олдида жиноятчи бўламиз.\nДўсту улфатлар билан 20-30 минг сўмга овқатланишни биламиз. Аммо 15-20 минг сўм турадиган бу китобларни олиб беришга келганда ўйланиб қоламиз, пулимиз кўзимизга кўриниб кетади. Ваҳоланки, шу китоблар ўзимизнинг ҳам, оила аъзоларимизнинг ҳам дунёю охиратларига фойдадир. Қилинган тушликнинг фойдаси эса икки-уч соатдан у ёғига ўтмай ҳазм бўлиб кетади.\nБиз шу ейилган таомнинг қувватини гуноҳ, маъсиятларга ишлатиб қўйишимиз ҳам мумкин. Аммо китоблар ҳеч қачон гуноҳга ишламайди. Аксинча, фарзандларимизнинг бахту саодати, келажакда баркамол инсон бўлиши учун хизмат қилади. Олиб берилган китоблар токи ўқиб, фойдаланиб турилар экан, сизу бизнинг вафотимиздан кейин ҳам қабримизга унинг ажридан келиб туради.\nПайғамбаримиз соллаллоҳу алайҳи васаллам шундай деганлар: “Агар инсон вафот этса, амаллари тўхтайди. Фақатгина учта ишдан, садақаи жориядан ёки фойдали илмдан ёки унинг ҳаққига дуо қиладиган солиҳ фарзанддан унга савоб бориб туради” (Имом Муслим ривояти).\nБиз олиб берган китоблар бу ҳадисдаги учта ишни ҳам ўз ичига олади. Аввало у сиздан садақаи жория бўлади, қолаверса, у сизнинг қолдирган илмингиз бўлади. Сўнггида эса ўша китобларни ўқиган фарзандларингиз дуо қилишни, вафот этганлар ҳақига истиғфор айтишни ўрганади. Улар сизу бизнинг ҳам ҳақимизга дуойи хайрлар қилади.\nАзизлар, шунинг учун фарзандларимизга китоб олиб берайлик, оиладаги раҳбарлигимизни унутиб қўймайлик, охиратда ўзимиз учун ҳам, улар учун ҳам жавоб беришимиз эсимиздан чиқиб қолмасин!\nАллоҳ таоло бу борада барчамизга Ўзи куч-қувват, ёрдам, ҳиммат, ғайрат ва енгиллик берсин, омин!\nДругие материалы в этой категории: « Нишонга урилган гаплар: “Агар сенга ердаги кимса зулм қилса, Аллоҳ таолонинг адолатини унутма!”\tБоғбон – ўз боғини аввало юрагида кўкартиради. »


Ўғирлик режаси фош бўлди (видео) » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Ўғирлик режаси фош бўлди (видео)\nЗомин туманининг Даштобод темир йўл бекатида Ховос ҳарбийлаштирилган қўриқлаш ва ўт ўчириш командаси нозири икки кишининг темир йўл бекатидаги рефрекция вагонидан радиатор ва электр тармоқларини тушираётганлигини кўриб қолган ва қонунбузарларни ушлаган. Ўғриларни ушлаши билан ҳарбийлаштирилган қўриқлаш ва ўт ўчириш командаси ходимлари ички ишлар органларига хабар бердилар. Суриштирув давомида жиноятни Фарғона вилояти, Риштон тумани, Зоҳидон қишлоғида яшовчи, 1982 йилда туғилган Шуҳрат Тожибоев ҳамда Сирдарё вилояти, Сирдарё шаҳри, Адолат маҳалласида яшовчи, 1991 йилда туғилган Шуҳрат Ваҳобов содир этганлиги аниқланди.\nИкки шоввоз учун ўғриликни режалаштириш қийин кечмаган. Бундай дейишимиз боиси фарғоналик Шуҳрат Тожибоев “Ўзбекистон темир йўллари” акциядорлик жамиятининг Сирдарё йўлрефтранс бўлимида механик бўлиб ишлайди, сирдарёлик Шуҳрат Ваҳобов эса айни шу бўлимда қоровул вазифасини бажаради. Яна ҳам аниқроғи, улар ўзлари хизмат кўрсатадиган вагонга ўғриликка тушганлар.\nШундай қилиб, оғирлиги 147 килограмм бўлган 31 дона латунь радиатор қовурғаси ҳамда оғирлиги 38 килограмм бўлган 109 метр мис тармоқ қишлоқ хўжалиги маҳсулотларини муайян ҳароратда сақловчи дизель генераторидан ечиб олинган. Келтирилган зарар миқдори 2 миллион 613 минг сўмни ташкил этиши мутахассислар томонидан билдирилди.\nҚисқаси, икки ўғрининг иши Зомин тумани маъмурий суди томонидан кўриб чиқилди ва айбдорларга тегишли тартибда жазо тайинланди.


Террорчиликни тарғиб қилган 11 нафар диний оқим аъзоси қўлга олинди - Халқ сўзи\nТеррорчиликни тарғиб қилган 11 нафар диний оқим аъзоси қўлга олинди\n11:47 04 Июнь 2018 Дунё\nРоссия федерал хавфсизлик хизмати ходимлари томонидан халқаро террорчилик ташкилотларига алоқадор бўлган ҳамда Сурия ва Афғонистондаги қўпорувчилик ҳаракатлари учун жангарилар ёллаш билан шуғулланиб келган диний оқимнинг 11 нафар аъзоси қўлга олинди. Бу ҳақда ФХХ минтақавий бошқармаси матбуот хизмати хабар берди.\nУнда террорчилик тузилмалари мафкурасини тарғиб қилиб келган диний оқим фаолиятига чек қўйилгани айтиб ўтилган. Тезкор қидирув амалиётида ушланган жиноятчиларнинг икки нафари Қирғизистондан келгани аниқланди. Улар радикал кайфиятдаги шахсларни Сурия ва Афғонистонга юбориш учун канал ташкил этишган.\nМазкур оқим раҳбари террорчилик ташкилотлари аъзолари билан телефон орқали алоқани йўлга қўйиб, Красноярск ҳудудида ишлайдиган ўз ҳамюртларини ёллаган ва уларни халқаро террорчилар назоратида бўлган ҳудудларга жўнатиш учун кўмак берган.\nҚўлга олинганлар видеороликлар ёрдамида умумий овқатланиш нуқталари ва ўзлари яшайдиган жойда терроризмни ҳам тарғиб қилиб келган. Тинтув жараёнида улардан тақиқланган адабиётлар ҳам топилди ва олиб қўйилди. Оқимнинг икки нафар ташкилотчисига РФ Жиноят кодексининг тегишли моддаси билан жиноий иш қўзғатилди.


ПАРТИЯМИЗ АЪЗОЛАРИ - Ўзбекистон овози газетаси\nсайловолди тарғиботида фаол иштирок этмоқда\nЎзбекистон Республикаси Президенти сайловига тайёргарлик кўриш ва уни юксак савияда ўтказишда бошланғич партия ташкилотлари муҳим ўрин тутади. ЎзХДП Чортоқ туман кенгаши томонидан бошланғич ва ҳудудий партия ташкилотлари етакчиларига бу борада аниқ вазифалар белгилаб берилган.\n«Бешкапа» маҳалла фуқаролар йиғини қошидаги ҳудудий партия ташкилоти фаоллари тарғибот тушунтириш ишларини дастлаб кекса ва бемор сайловчилар хонадонларида олиб боришди. Сўнгра турли учрашувларда сиёсий партиямиздан кўрсатилган Президентликка номзод дастури юзасидан суҳбатлар ўтказишга киришилди.\n— Биз, айниқса, кексалар ва ёшларга сайловнинг аҳамияти, сайловчи масъулияти, номзодимиз дастури тўғрисида кўпроқ тушунчалар беришга ҳаракат қиляпмиз, — дейди ҳудудий партия ташкилоти етакчиси Одилжон Бобохонов. — Шунингдек, сайловда илк бор қатнашадиган 16 нафар йигит-қиз учун ҳам алоҳида давра суҳбати ташкил этилди.\n— Президент сайловида сайлов участкасига ўзим бориб, овоз бермоқчиман, — деди 86 ёшли Садриддин ота Юсупов. — Сайлов куни оиламизнинг 18 ёшдан ошган барча аъзолари, жами 7 киши овоз беришга чиқади. Ҳаммамиз сайловда ўз фикримизни билдиришимиз керак, албатта. Номзодлар таржимаи ҳоли, дастурлари билан яхши танишдик...\nЎзбекистон Республикаси Президенти сайловига тайёргарлик барча бошланғич партия ташкилотларида, сайлов участкаларида қизғин давом этмоқда. Сайловолди ташвиқоти жараёнида партиямиз аъзолари фаол иштирок этишмоқда.


Ички валюта бозори бўйича қисқача шарҳ (2021 йил I ярим йиллиги) - Ўзбекистон Республикаси Марказий банки\nИчки валюта бозори бўйича қисқача шарҳ (2021 йил I ярим йиллиги)\nЯнгиланган сана: 9 Июл 2021, 16:22\n2021 йилнинг биринчи ярим йиллигида ички валюта бозоридаги ҳолат хорижий валютага бўлган таклиф ва талаб ҳажмининг ўсиши шароитида шаклланди.\nИчки валюта бозорида хорижий валютадаги умумий таклиф ҳажми 2021 йилнинг I ярим йиллигида 9,8 млрд. АҚШ долларини (Марказий банк интервенцияларини ҳисобга олмаган ҳолда) ташкил этиб, ўтган йилнинг мос даврига нисбатан 1,6 баробарга ўсди (2020 йилда – 6,0 млрд. АҚШ долл., 2019 йилда - 5,1 млрд. АҚШ доллар).\nхўжалик юритувчи субъектлар томонидан 4,6 млрд. АҚШ доллари миқдоридаги чет эл валюталари сотилган бўлиб, ушбу кўрсаткич ўтган йилга нисбатан 1,7 баробарга ошди (2020 йилда – 2,7 млрд. АҚШ долл.);\nбанклар ва жисмоний шахслар томонидан сотилган чет эл валюталари миқдори 3,7 млрд. АҚШ долларини (2020 йилда – 2,4 млрд. АҚШ долл.);\nДавлат марказлашган ресурслари ҳисобидан сотилган чет эл валюталари миқдори 1,5 млрд. АҚШ долларини ташкил этди (2020 йилда – 930 млн. АҚШ долл.).\nЖорий йилнинг январь-июнь ойларида ички валюта бозори операцияларида талабнинг умумий ҳажми 11,3 млрд. АҚШ долларини ташкил этиб, 2019 ва 2020 йилларнинг тегишли даврларига нисбатан 1,7 ва 1,4 баробарга ўсди. Шунингдек, жисмоний ва юридик шахсларнинг умумий талабдаги улуши 2021 йилда 18 ва 82 фоизларни ташкил этган бўлса, 2020 йилнинг тегишли даврида бу кўрсаткич мос равишда 21 ва 79 фоиз нисбатида бўлган.\nЮридик шахслар томонидан чет эл валютасига бўлган талаб 2021 йилнинг дастлабки 6 ойлигида ўтган йилнинг мос даврига нисбатан 43 фоизга ўсиб, 9,3 млрд. АҚШ долларини ташкил этди (2020 йил январь-июнь ойлари - 6,5 млрд. АҚШ долл.).\nШунингдек, ушбу даврда юридик шахслар томонидан ички валюта бозорида 7,8 млрд. АҚШ доллари миқдоридаги хорижий валюталар сотилиб, бу кўрсаткич 2020 йилнинг шу даврига нисбатан 1,8 баробарга кўпдир. (2020 йил I ярим йиллигида - 4,3 млрд. АҚШ долл.).\n2021 йил январь-июнь ойларида банкларнинг юридик шахслар билан тўғридан-тўғри операциялари ҳажми динамикаси\nВалюта бозорида чет эл валютасининг асосий қисми (56 фоизи) ишлаб чиқариш учун асбоб-ускуналар, товарлар ва хомашё импорти, 21 фоизи – хорижий кредитларни сўндириш, 20 фоизи – халқ истеъмоли товарлари ва дори-дармон маҳсулотлари импорти, 1 фоизи – хорижий инвесторлар даромадларининг репатриацияси ва қолган 2 фоизи – бошқа мақсадлар учун харид қилинган.\n2019 - 2021 йилларнинг январь-июнь ойлари давомида чет эл валютасини сотиб олиш мақсадлари таркиби\n2021 йилнинг январь-июнь ойларида импортни молиялаштириш манбалари таркибида ички валюта бозорида сотиб олинган маблағлар (конвертация) улуши 58 фоизни, хорижий валютадаги ўз маблағлари ҳисобига импортни молиялаштириш улуши 24 фоизни ташкил этди. 2020 йилнинг тегишли даврида ушбу кўрсаткичлар мос равишда 57 ва 21 фоизга тенг бўлган.\n2020-2021 йилларнинг январь-июнь ойлари давомида\n2021 йилнинг январь-июнь ойларида ички валюта бозорида чет эл валютасини харид қилган хўжалик юритувчи субъектларнинг ойлик ўртача сони 9053 тани ташкил этиб, 2019 ва 2020 йилларнинг мос даврига нисбатан 47 ва 48 фоизга ошган (2019 йилда – 6153 та, 2020 йилда – 6253 та).\nҲисобот даврида жисмоний шахслар томонидан валюта айирбошлаш шахобчалари орқали сотилган чет эл валютаси миқдори 3,3 млрд. АҚШ долларини ташкил этиб, аввалги йилнинг мос даврига нисбатан 1,5 баробарга (2020 йилда - 2,2 млрд. АҚШ долл.) ошди.\nШу билан бирга, жисмоний шахслар томонидан 2,0 млрд. АҚШ доллари сотиб олиниб, ушбу кўрсаткич ўтган йилнинг мос даврига нисбатан 1,2 баробар (2020 йилда - 1,7 млрд. АҚШ долл.) ўсди.\n2019 - 2021 йиллар январь-июнь ойларида жисмоний шахслар томонидан амалга оширилган операциялар ҳажми\nЖорий йилнинг январь-июнь ойлари давомида халқаро пул ўтказмалари орқали республикага келиб тушган валюта маблағлари ҳажми 3,3 млрд. АҚШ долларини ташкил этиб, ўтган йилнинг мос даврига нисбатан 1,4 баробарга ошди.\n2019 - 2021 йиллар январь-июнь ойларида халқаро пул ўтказмалари орқали республикага келиб тушган валюта маблағлари ҳажми\nХусусан, ҳисобот йили бошидан миллий валюта курси 1,2% га, июнь ойида эса 0,2% га қадрсизланди.\n2021 йил январь-июнь ойларида АҚШ долларининг Ўзбекистон Республикаси миллий валютасига нисбатан расмий курси динамикаси\nОхирги янгиланиш: 29.11.2021, 16:49 (GMT+5)\nҲозир сайтда: рўйҳатдан ўтганлар - 0, меҳмонлар - 510